text:
Bavuga ko bakimara gutorerwa kuyobora umudugudu ntawari uzi inshingano,ariko uko bagenda bahugurwa ngo bibungura byinshi bibafasha kuba abayobozi beza.
Mukansanga Gaudence,uyobora Umudugudu wa Kiruhura mu Kagali ka Cyasemakamba mu mahugurwa yatumye ahindura imyumvire no kumenya kugira igenamigambi ry’abaturage ayobora mu mudugudu.
Yagize ati”Amahugurwa yatumye tumenya ko natwe tugomba kugira igenamigambi ry’abaturage tuyobora mu mudugudu,tudategereje gusa ibiva kunzego zidukuriye. Amahugurwa ku miyoborere ni ngombwa aradufasha.”
Rugazura Medard umuyobozi w’Umudugudu wa Kabeza mu Murenge wa kibungo,avuga ko amahugurwa kuribo ari ngombwa cyane kuko abenshi bajyaho batazi inshingano zabo neza kuburyo igihe batarahugurwa baba bahuzagurika.
Yagize ati”Nkanjye nkimara gutorwa,sinari nzi inshingano z’umuyobozi w’umudgudu mbese narahuzagurikaga.Gusa nubu numva bidahagije,dukeneye amahugurwa menshi kuko turamutse dukoze neza uko bikwiye byakihutisha iterambere,bipfiye hasi nabyo byagira ingaruka.”
Umuyobozi ku rwego rw’igihugu w’umuryango YIM(Youth Impact Mission)utanga amahugurwa kubijyanye n’imiyoborere, avuga ko urwanda rukeneye abayobozi bafite vision n’imikorere myiza ariyo mpamvu bahugurwa abayobozi munzego z’ibanze n’urubyiruko.
Yagize ati”Iyo tubahugura tubabwira kugira cyerekezo 2020 twabigezeho ubu turashaka 2050. Tugomba kugira viziyo nibyo tubakangurira.Tubabwira ko ibirenge bidashoboya gukandagira ahantu ibitekerezo bitabanje.”
Akarere ka Ngoma gatangaza ko abayobozi b’imidugudu kuva batorwa muri Werurwe 2016,bamaze guhugurwa rimwe gahunda yabaye kubo mu gihugu bose.Gusa ubuyobozi bw’aka karere buvuga ko ubundi hajya habaho andi mahugurwa y’abayobozi b’imidugudu kubufatanye n’umushinga IRC,gusa ngo uyu mwaka ntayateganijwe.
Ibitekerezo ( 2 )
Abo ni abayobozi babanyeshuli Muri Vision Conference yabereye Ngoma barimo kwiga ku AMAHAME ATANU YURUFATIRO MUBUYOBOZI (5FOUNDATIONAL PRINCIPLES OF LEADERSHIP) aho bahugurirwaga hari Nabayobozi Bimidugudu nutugari muri salle itandukanye BIGA INGESO NDWI ZABANTU BAZANIMPINDUKA (7 HABITS OF HIGHLY EFFECTIVE PEOPLE)Kubera ko bose bahugurwaga na Youth Impact Mission (YIM)niyompamvu wabyitiranyijeho gato
Ariko ntimugakabye! aba se ni ba midugudu cg ni abanyeshuri!


c: text/html

text:
Pasteri Zigirinshuti ushinzwe ivugabutumwa mu Itorero rya Pantekote mu Rwanda ADEPR , avuga ko bikwiye kandi ari byiza gusenga ku bashakanye ( Abubatse ingo ) , kuko ari byo bitegetswe kandi ko ari byo Imana ishaka . Yongeye ho ko abashakanye basenga bahabwa umugisha n’Imana kandi urugo rwabo rugakomera.
Gusenga no kujya mu materaniro ku bashakanye ( abubatse ingo ) ni ingenzi cyane mu mibereho yabo ya buri munsi , kuko amasengesho yabo ahosha imigambi y’umwanzi satani ishobora kwibasira urugo rwabo . Urugo rwabo ruhora mu byishimo kuko rw’ubatswe n’Imana , kandi uko batewe bamenya uko batabaza Imana.
Gusenga ni ingenzi cyane mu buzima bw’umukiristo kuko kuzana umushyikirano wawe n’Imana , ndetse mu masengesho niho dukura imbaraga zituma dukora ibyo abantu batatekereza ko twakora. Tuvomamo imbaraga zituma tunesha ibitugerageza.
Pasiteri zigirinshuti akomeza avuga ko niyo umuntu agize ibyago agashaka umugore cyangwa umugabo udakijijwe, bakwifashisha ijambo ry’Imana kugirango bamenye neza icyo Imana ishaka ku bashakanye.
Yifashishije amagambo ari mu rwandiko 1 Petero 3 avuga imico ikwiye kuranga abashakanye kugira ngo Imana ibishimire.
Pasiteri Zigirinshuti akomeza avuga kandi ko iyo umwe yashakanye n’undi hari ingeso aba atazi , bisaba rero imbaraga z’amasengesho kugirango bihanganirane. Akomeza avuga ko umwe iyo ananiwe kwihangana havaho gutandukana kuko baba batakigengwa n’amategeko y’Imana , ahubwo baba basigaye bagengwa n’amategeko y’umubiri.
Agira ati :” Mu ngo haba harimo byinshi , bisaba guhagarara muri Kristo neza , kandi bikabasaba gusenga cyane kugirango babashe kwihanganirana kandi barwanye imyambi y’ubwoko bwose umubisha ashobora kugaba ku rugo rwabo”.
Iyo abashakanye bakunda gusenga , byongera umubano wabo n’Imana,ndetse bikagirana isano n’ubuzima bwiza,ibyishimo,kureka ibiyobyabwenge,ndetse n’umubano w’abashakanye ubwabo ugakomera.gusenga bituma kandi mubashakanye ibibazo by’ubutane bigabanuka ,bagakura mu by’umwuka,mubuzima busanzwe bukaba bwiza,umuryango wabo ugatera imbere,kugira gahunda nziza z’urugo rwabo,ndetse bagahora bihatira kumenya ibyo Imana ishaka.
Uyu mushumba asaba ko abashakanye bakubakira ingo zabo kuri Kristo , bagashaka Imana by’ukuri.
Akomeza avuga ko muri Zaburi hagaragaza neza ko iyo Uwiteka atari we wubatse urugo abubatse baba baruhira . Agaragaza neza ko mu rugo habamo ibigusha byinshi , ko iyo hatabaye kwitabaza Imana ngo ibakomereze urugo rusenyuka.
Akomeza avuga ko gusenga kw’Abashakanye bigira umumaro cyane kuko usanga ibibazo byo gutandukana bitagaragara kuko bibanda cyane ku ijambo ry’Imana.
Asoza asaba abashakanye ko ntahandi imbaraga ziva atari mu masengesho. Yongeraho ko kandi kujyana no mu materaniro ari byiza , kuko guhura n’abandi bituma ubuhamya n’amashimwe byabo bibuzuza bakarushaho gukomera.
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugira ngo umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Sophie Nyirabakwiye
10,935 total views, 1 views today

robotstxt: allowed

filter: keep


text:
Aba bacuruzi babitangaje kuri uyu wa Kabiri, taliki 7 Kamena 2016, ubwo Ikigo cy’u Rwanda cy’Imisoro n’Amahoro (RRA) cyari mu gace ka Nyabugogo mu gikorwa cyo kureba niba abacuruzi baho bujuje ibyangombwa ndetse niba abagomba gukoresha EBM bazikoresha kandi neza.
Gakamba Jean Bosco ucururiza akabari ahitwa Kiruhura, avuga ko EBM azibona ahandi ariko ku bwe ngo ntazi ibyazo kuko yumva bitamureba.
Agira ati “Utu tumashini natubonaga mu mangazini no mu maduka manini sinari nzi ko no mu tubari nk’aka tugomba kudukoresha.”
Avuga kandi ko nubwo abakozi ba RRA bamusobanuriye iby’ikoreshwa rya EBM, kuyigura ngo bizamugora kuko iriya mashini ihenze.
Gakamba ati “Iyi mashini igura amafaranga menshi cyane, RRA yakagombye kuyimpa ubundi jyewe ngasora gusa, noneho bo bakajya baza kugenzura niba ngakoresha neza.”
Richard Dada, Komiseri Wungirije ushinzwe abasoreshwa bato n’abaciriritse muri RRA, avuga ko iki kigo gifite inshingano yo kugera ku bacuruzi kenshi, nk’aba bataramenya amoko atandukanye y’imisoro ndetse n’akamaro ka EBM.
Agira ati “Gukangurira abasora gutanga inyemezabuguzi za EBM, gukora imenyekanishamusoro no gusora neza kandi ku gihe, ni ishingano za RRA kuko buri gihe havuka abasoreshwa bashya ari yo mpamvu tugomba kubasura kenshi ngo tubibutse kubahiriza inshingano zabo, cyane ko hari n’abatazi imikorere y’utu tumashini.”
Akomeza avuga ko hari bamwe mu bacuruzi bagiye basanga badakoresha neza EBM kandi bazitunze, gusa ngo imikoreshereze yazo muri rusange ku bazifite iri ku kigero gishimishije kuko ngo iri kuri 90%.
Yongeraho ko ubukangurambaga bukomeje ariko ngo mu gihe hari abakomeza kugaragaraho kutubahiriza amategeko agenga imisoro, bashobora gufatirwa ibihano byanagira ingaruka ku bucuruzi bwabo.
Igikorwa nk’iki cy’ubukangurambaga cyaherukaga mu ntangiriro z’ukwezi gushize, kikaba cyari kigamije kureba niba abacuruzi bafite inyemezabuguzi za EBM z’ibyo baranguye ndetse na bo baziha ababagurira.


text:
Salah Farah, ni umunyakenya, akaba umuyoboke w’idini ya Isilamu wapfuye nyuma yo gukubitwa bikabije mu mpera z’umwaka ushize, ubwo yaziraga gushaka kurengera abakristo bari bagiye kwicwa n’intagondwa zigendera ku mahame akaze ya Isilamu, zibarizwa mu mitwe y’iterabwoba.
InfoChretienne yatangaje ko ibi byabaye ubwo izi ntagondwa zategaga imodoka y’abagenzi yarimo abakristo n’abasilamu, zigasaba abagenzi kwitandukanya, abakristo ukwabo n’abasilamu ukwabo zigamije kwica abakristo.
Abasilamu bari muri iyi modoka banze kwitandukanya n’abakristo, ahubwo bashaka kugaragaza ishyaka ro kurengera bagenzi babo b’abanyakenya, ari nayo ntandaro yo gukubitwa kwa Salah Farah, wakomerekejwe bikabije n’icyo gitero, akaza kujyanwa mu bitaro aho yamaze ukwezi bigaragara ko ubuzima bwe buri hagati y’ubuzima n’urupfu, bikaba byaje kurangira apfuye.
Abari muri iyi modoka bagize bati ‘’ Mutwice twe, ariko mubareke.’’ Mbere y’uko Salah apfa, akiri mu bitaro yagize ati ‘’ Ni amadini adutandukanya, ndahamagarira bagenzi banjye b’abasilamu kwita ku bakristo, reka dufashanye, mureke tubeho mu mahoro.’’
Inkuru y’urupfu rwe yababaje benshi ariko inatanga isomo rikomeye ry’uko abantu bakwiye kubana amahoro, no kwitangira abandi. Bimaze kuba nk’akamenyero ko mu bihugu bitandukanye imitwe y’iterabwoba yibasira abakristo aho iba ishaka kuvutsa ubuzima abakristo.


text:
Hari ubwo bemera kwakira agakiza kubera ko bazi yuko bazakaboneramo ibitangaza bikomeye, imibereho myiza itangaje, amahoro asesuye, ubutunzi bwinshi, urubyaro, icyubahiro n’ibindi byinshi bijyanye n’umunezero gusa.
Nibyo rwose kubaha Imana ni iby’igiciro kitagereranywa hari ibyiza byinshi uhabonera, uretse na biriya tuvuze haruguru, kubaha Imana bitanga n’amahoro yo mu mutima no kunyurwa utabona ahandi.
Nyamara ariko kandi nkuko Yesu ubwe abyihamiriza, arikumwe n’abigishwa be abasobanurira iby’iyi nzira y’umusaraba we nkuko tubibona mu butumwa bwiza uko bwanditswe na Matayo, Yesu yababwiye amagambo akomeye ati «Umuntu nashaka kunkurikira yiyange yikorere umusaraba we ankurikire, kuko ushaka kurengera ubugingo bwe azabubura ariko utita ku bugingo bwe ku bwanjye azabubona.» (Matayo 16.24-25).
Muri iyi nzira y’agakiza turimo nk’abakiristu, Yesu atwerurira ko atari imibereho y’umunezero gusa ahubwo haromo no guhatana no kurwana na Satani umwanzi wacu n’imyuka mibi. Ni byinshi bimwe na bimwe duhura na byo mu gukurikira Yesu: ibyago, amakuba, inzara n’ingorane z’uburyo bwinshi.
Hari ubwo mu mibereho yawe nk’umukiristu, wireba ukabona ni wowe uhorana ibigeragezo bidashira kandi nyamara uko wisuzumye ugasanga ntacyo umutima wawe ugushinja muri ibyo bihe cyatuma uvuga ko ari ingaruka z’icyaha zikugeraho, ari naho bamwe muri twe twihutira gushaka abadusengera ngo ni imivumo karande yo mu miryango abandi ngo ni abadayimoni babateye bagashaka ko babasengera ngo babohoke, ariko tukibagirwa ko agakiza k’Imana atari ak’igihe cy’umunezero gusa, ahubwo hari nubwo Imana ibyemera kakaba n’ak’igihe cy’ibigeragezo n’amakuba.
“Hahirwa umuntu wihanganira ibimugerageza kuko namara kwemerwa azahabwa ikamba ry’ubugingo iryo Imana yasezeranije abayikunda.” (Yakobo 1.12)
Inyigisho zigoretse iyo zigusanze mu bigeragezo zirakuyobya
Hari ubwo Imana yemera ko ikigeragezo runaka kikugeraho kugira ngo wige umenye uko ukwiye kwitwara muri ibyo bihe nk’umwana wayo ikunda. Ibi birajyana nuko iyo uri muri ibyo bihe by’ikigeragezo uhura n’inyigisho ziyobya, aho bamwe mu bigisha, bigisha amagambo ashingiye ku nyungu zabo bwite, bakigisha bavuga ko umukiranutsi w’Imana adashobora kugeragezwa, umukiranutsi w’Imana ngo ntashobora gukena, ntashobora kurwara, umukiranutsi w’Imana ntiyagendesha ibirenge cyangwa gusonza kandi ngo isi n’ibiyuzuye ari ibyayo, umukiranutsi w’Imana ngo imigisha yose iri imbere ye.
Yego simbihakana rwose imigisha y’Imana irahari pe. Ariko Bakundwa bene Data, ndabibutsa ko iyo migisha nubwo ari twe yagenewe ariko tutayihabwa uko twishakiye kuko Imana ni Imana izi ubwenge butangaje. Ni Imana ishobora kubona yuko nikugomororera iyo migisha yose uzahita ugwa ukayibagirwa, ukayitera umugongo ikakubura bityo bigatuma yanzura kudahutiraho.
Hari aho iyo migisha tuyihererwa
Nta handi duhererwa iyo migisha ni mu bushake bw’Imana. Muri ubwo bushake bw’Imana rero ntabwo akenshi naho uzahasanga ari mu mudendezo gusa Oya! Aho naho turahageragerezwa, aho naho turaharwanyirizwa, mu bushake bw’Imana hari nubwo dukubitika rwose abantu bakatwibazaho, yewe hari n’igihe kigera natwe ubwacu tukibaza ku Mana, gushidikanya kukaza tugatangira kuvuga tuti: “Imana ntihari, Imana ntibaho” n’ibindi.
Mu byukuri si uko Imana idahari kuko ituretse nk’uko tubyibwira twashira nta n’umwe Satani yarebera izuba. Ikibazo kinini gihari nuko abantu b’Imana benshi ntibashaka kugeragezwa ahubwo barashaka kubaho mu mudendezo wuzuye nkaho twageze iyo tugana kandi ntibishoboka. Mu gihe cyose tukiri muri iyi si, ibi ntibizashoboka ko tuba mu mudendezo wonyine gusa gusa.
Ni ngombwa ko habaho n’igihe cyo kugeragezwa kugira ngo bidukebure tutibwira ko twageze iyo tujya tukirara, bityo uku kugeragezwa kwacu gutume turushaho gukomeza kugira inyota yo gushaka Imana no gukomeza kwifuza Gakondo yacu yo mu ijuru aheza twabikiwe n’Uwiteka Imana idukunda. Muri Bibiliya mu gitabo cy’Imigani 3: 11-12 niho dusoma ngo: “Mwana wanjye ntuhinyure igihano cy’Uwiteka kandi ntiwinubire y’uko yagucyashye kuko Uwiteka acyaha uwo akunda nkuko umubyeyi acyaha umwana we yishimira.”
Bibiliya Ijambo ry’Imana itubwira neza ngo “Abo bose bapfuye bacyizera bari batarahabwa ibyasezeranijwe ahubwo babirebaga biri kure cyane bakabyishimira bakavuga ko ari abashyitsi n’abimukira mu isi, abavuga batyo baba berekana ko bashaka Gakondo. Kuko iyo baza gukumbura aho bavuye baba barabonye uburyo bwo kuhasubira ariko noneho barashaka Gakondo yo mu ijuru iruta icyo gihugu bavuyemo kuba cyiza, nicyo gituma Imana idakorwa n’isoni zo kwitwa Imana yabo.” (Abaheburayo 11.13)
Kutizera bitera gusubira inyuma mu mutima, intege nke zitera gusubira inyuma mu mutima, ubukene nabwo bwatera gusubira inyuma, kubura urubyaro bitera gusubira inyuma mu mutima, yewe n’ubutunzi bwinshi nabwo bushobora kugutera gusubira inyuma, ubupfakazi n’ubupfubyi, intambara z’uburyo bwose byagutera gusubira inyuma mu mutima.
Nyamara nshuti bavandimwe, twebweho twirinde gusubira inyuma kubw’ibyo duhura nabyo, haracyasigaye igihe gito cyane kandi uzaza ntazatinda, umukiranutsi w’Imana azabeshwaho no kwizera nyamara nasubira inyuma umutima w’Imana ntuzamwishimira.
“Ariko twebweho abizera ntidufite gusubira inyuma ngo turimbuke ahubwo dufite kwizera kugira ngo tuzakize ubugingo bwacu.” (Abaheburayo 10.37-39)
Nubwo bimeze bityo hari ihumure tugendana
Uku gukurikira Yesu nubwo yabwije abantu ukuri ko atari buri muntu wese ubasha kwemera kwihanganira ibibazo, ibigeragezo n’ingorane biri muri iyo nzira, Yesu Kristo yatanze ihumure nk’isezerano ridakuka ku bantu bose bazemera kwihanganira ibyo bibazo biri mu nzira yo kumukurikira.
Ahumuriza abantu abivuga ubwo umwigishwa we witwa Petero, Bibiliya ivuga ko yari umwe mu bigishwa bakundaga kubaza ibibazo Yesu, maze Petero ashize amanga abaza Yesu uko abemeye gusiga ibyabo bakamukurikira icyo bizabamarira. Yesu wari ufite ibisubizo byuje ubwenge butangaje yamusubije igisubizo cyiza ati « Umuntu wese wasize urugo cyangwa bene se, cyangwa bashiki be, cyangwa nyina, cyangwa abana, cyangwa amasambu kubw’izina ryanjye uwo azahabwa ibibiruta inshuro ijana kandi azaragwa n’ubugingo buhoraho » (Matayo 19.27-29)
Icyo nkundira iyi Mana twakurikiye nuko nubwo yakwemera ko ugeragezwa ntishobora kukureka burundu ngo igutere umugongo, ahubwo uko urushaho kuyegera nayo igenda iguha imbaraga zo kubikomeramo kugeza ubwo ubisohotsemo nk’intwari inesheje.
Nshuti Bavandimwe, ndabarema umutima rwose yuko aho tugana (mu ijuru) hari ubutunzi bw’agaciro kuruta ubwa hano turi, hari icyubahiro tuzahabwa n’iyi Mana twakurikiye kiruta cyane icyo duhora dushakashaka buri munsi. Umubabaro agahinda ibyago gusonza n’ibindi bitubabaza ntibizibukwa ukundi.
Mureke dukomere mu nzira y’Imana, nubwo bigoye dukomeze tujye imbere hari ingororano ziri imbere ku bizera. Renza amaso ibyo ubona ubu, uharanire gusingira icyo Kristo yagufatiye aribwo bugingo buhoraho. Haranira gushakashaka icyo Umwami Mana ashima abe aricyo ukora, uharanire kubaha Imana iminsi yose nubwo bitoroshye, ariko burya nasanze nta kiruta kubaha Imana mu bibaho byose. Amen
Ijambo ry’Imana muritegurirwa n’umuryango w’ivugabutumwa witwa Rejoice Africa Ministries
Wifuza kugira icyo utubwira ku ijambo ry’Imana usomye, twandikire kuri Email yacu: [email protected]


text:
Minisiteri y’Uburezi vuga ko “amanota asoza amashuri abanza n’icyiciro rusange 2016, azashyirwa ahagaragara kuwa Mbere, tariki 9/1/2017, saa yine mu cyumba cy’inama cya Minisiteri y’Uburezi ku Kacyiru.”
Umubare w’abakoze ikizamini cya leta mu mwaka ushize warazamutse haba mu mashuri abanza n’icyiciro rusange, ugereranyije n’abakoze mu 2015.
Mu mashuri abanza, abanyeshuri bakoze ibizamini bya Leta mu 2015 bari 168 290, mu 2016 baba 194 679. Biyongereyeho 26 389 bingana na 16%, abakobwa biyongera kuri 13% na ho abahungu biyongera ku kigero cya 19%.
Mu cyiciro rusange ho abakoze ikizamini cya Leta mu 2015 bari 83 676, mu mwaka ushize wa 2016 bariyongera bagera ku 91 492. Biyongereyeho 5116 bangana na 6%, barimo abakobwa bangana na 10% na ho abahungu ni 1%.
Gusa iyi mibare yagabanutse urebye ku bakoze ikizamini gisoza amashuri yisumbuye, kuko mu 2015 hakoze 42 687, mu 2016 haboneka 41 719 bakoze ibizamini bya leta. Ni ukuvuga ko bagabanutseho 968 bangana na 2.3%, barimo abahungu 2.8% n’abakobwa bagera kuri 1.5%.
Biteganyijwe ko igihembwe cya mbere cy’umwaka w’amashuri wa 2017 kizatangira kuwa 23 Mutarama kikazarangira kuwa 31 Werurwe, kikazamara ibyumweru 10.
Igihembwe cya kabiri kizatangira kuwa 17 Mata 2017 kirangire kuwa 29 Nyakanga 2017 mu gihe kingana n’ibyumweru 15, na ho icya gatatu gitangire kuwa 14 Kanama 2017 kirangire kuwa 18 Ugushyingo 2017, kikazamara ibyumweru 14.
Niba nta gihindutse, ibizamini bya leta ku bazasoza amashuri abanza mu 2017 bizaba hagati ya tariki 15-17 Ugushyingo 2017, na ho ku basoza icyiciro rusange n’amashuri yisumbuye bikorwe hagati ya tariki 20 Ugushyingo n’iya 01 Ukuboza 2017.


text:
“Mutuelles de Santé” ishinzwe gushishikariza abaturage bo mu turere dutandukanye kugirango bashyireho uburyo bwo kwishinganisha ubuzima bwabo kugirango bashobore kwongera ubushobozi bwo kwivuza binyuze mu mafranga, kurinda ingo nyinshi indwara zitandukanye kanndi no gusubira inyuma kw’amago mu byerekeye ubuzima buzira umuze. Kuba rero umunyamuryango biroroshye kandi buri wese arabishoboye. Gahunda ya Leta yemerera buri muntu kuba yajya muri iyi Mutuelles de Sante.
Niba wifuza kuba umunyamuryango wegera Centre de Sante iri hafi yawe. Hose barakwakira, haba abantu bashinzwe kwakira , kwandika no gusobanura ibyo ukeneye kumenya byose.
Buri muryango rero ugira ikarita imwe gusa. Ubundi uhagarariye ummuryango akandikisha abandi bose bo muri urwo rugo, bityo baqkaqzajya bayivurizaho.
Buri munyamuryango rero yishyura amafranga 1000 ku mwaka. Bivuga ngo niba mu muryango muri abana 5 n’ababyeyi 2, muzajya mwishyura amafranga 7000, ku mwaka.
Kwivuza:Mutuelles de Santé
“Mutuelles de Santé” ishinzwe gushishikariza abaturage bo mu turere dutandukanye kugirango bashyireho uburyo bwo kwishinganisha ubuzima bwabo kugirango bashobore kwongera ubushobozi bwo kwivuza binyuze mu mafranga, kurinda ingo nyinshi indwara zitandukanye kanndi no gusubira inyuma kw’amago mu byerekeye ubuzima buzira umuze. Kuba rero umunyamuryango biroroshye kandi buri wese arabishoboye. Gahunda ya Leta yemerera buri muntu kuba yajya muri iyi Mutuelles de Sante.
Labels: ubuzima


text:
Abanzi B’urugo Rwiza
“ Umugore w’umutima wese yubaka urugo, ariko umupfu we ubwe ararusenya” (Imigani 14:1)
Mu yandi magambo, haravuga ngo:”umugore w’umunyabwenge yubaka urugo rwe, nyamara umupfapfa ararusenya”.
Iyo nsomye aya magambo, numva nejejwe nuko Imana, yemera neza ko, umugore afite ubushobozi bwo kubaka urugo rwe, mu gihe nzi neza ko urugo ari ikintu cy’igiciro cyinshi. Amen
Kuba ari ikintu cy’igiciro cyinshi, ni nayo mpamvu rugira ibiruhiga byinshi cyangwa se abanzi benshi kuko nk’uko bibiriya ibivuga, aho ubutunzi buri niho n’abajura baba. Yesu adutabare cyane.
Dore bamwe mu banzi b’urugo rwiza.
Aha nimvuga gutya, urakeka ko ari abantu, nyamara si abantu, ahubwo ni ibintu akenshi abantu badaha agaciro ariko uhuye nuwo byagejeje kure wakumva uburemere bwabyo.
Kudaha agaciro uwo mwashakanye ( Le manque de consideration)
Kutaganira kubibareba ( le manque de communication)
Kutababarirana ( le refus de pardoner)
Kutibagirwa amakosa ( Le refus d’oublier les offenses)
Kwanga kwikosora ( Le refus de se corriger)
Kudaha agaciro uwo mwashakanye
Igihe kimwe naganiriye na bagenzi banjye kuri iki kintu, nza no kubabaza nti mbese ni ibiki uwo mwashakanye agukorera, bikwereka ko aguha agaciro, cyangwa se ko uri uw’igiciro cyinshi mu maso ye?.
Naratangaye, kuko nasanze hari uburyo bwinshi bwo kwereka uwo mwashakanye ko ari uw’igiciro cyinshi: umwe yagize ati:” iyo atashye akaza anzaniye biswi cyangwa se akabombo mu mufuka” ,undi ati: “ iyo niriwe imuhira, nkabona madame ashyashyana, ajya mu gikoni kuntekera igihe atagiye ku kazi”, undi ati: “ iyo abuza abana ngo ntibansakurize kugirango nsinzire neza”, “ Iyo ampamagara ambaza ati wiriwe ute,cyangwa se ugeze he ? “ Pole na safari., nutundi nutundi.
Muri 2011, mu rugo rwanjye bankoreye ikintu, ariko cyankoze kumutima cyane. Banteguriye umunsi mukuru w’amavuko “ Anniversaire” umutware wanjye afatanije n’abana barantungura, ntanabyibuka, bandodeshereza igitenge kuri uwo munsi n’izindi mpano nyinshi. Icyantunguye nuko ntanuwigeze ansaba ibipimo byo kundodeshereza, cyangwa ngo acikwe abimbwire, natunguwe n’indirimbo Happy birthday mummy ( Ugire umunsi mwiza w’isabukuru mama), n’amakarita yanditseho “ Uri uw’igiciro cyinshi mu maso yacu”, “Uri mama mwiza” abandi bati “ Imana ikongerere imyaka yo kuramba mama”….Amen. Icyo nge nakoze byarandenze ndarira cyane ndijijwe no kwibaza igihe byabafashe ngo bategure ikintu nkicyo kubwanjye ndetse n’umunezero wo kumva ko ahondi bankunze, banejejwe nuko mbarimo. Amen
Mu by’ukuri nasanze kugira ngo wereke uwo mwashakanye ko ari uw’igiciro ( niba koko ari uw’igiciro kuri wowe) atari ibintu bihambaye cyangwa bihenze ariko kubura kwabyo nabyo ni bimwe mu banzi b’urugo rwiza.
Ahatari uguha gaciro uwo mwashakanye uzasanga nk’umwe yinjira agasanga uwo bashakanye mu rugo ntabe yanamusuhuza kuko kuriwe nta gaciro, nta nicyo avuze. Nigeze kumva umugabo umwe avuga aganira aziko ari ibisanzwe ngo we ntakunda umugore we, ahubwo akunda abana be gusa !!!! Yesu adusure
Kutaganira kubibareba ( le manque de communication)
Buriya rero kutaganira, byasenye ingo nyinshi, bitewe nuko uwo mwashakanye adashobora kumenya ibikunezeza cyangwa ibikubangamira keretse ubimubwiye. Kandi uko ugenda ubangamirwa kenshi ntuvuge, umutima uragenda ukazinukwa pe!!! Ukajya wumva nta cyiza kindi utegereje kandi wenda iyo ubivuga , mwarigushakira umuti hamwe ukaboneka.
Hari umuntu umwe wambwiye ngo we iyo umugabo we yarakaye, nawe ahita arakara ngo bagashobora kuba bamara icyumweru cyose ntawe uravugisha undi!!!! Kandi bose ni abakristo, abagenzi bajya mu ijuru!!! Aha naribajije nti ko tutazi umunsi cyangwa igihe Yesu azazira, mbese ahagaze ku bicu aje gutwara itorero byagenda bite? Nimugira nicyo mupfa , mujye mwibuka ko ijuru rihenze kuko ndemeza ko Yesu aje bimeze gutyo cyangwa umwe murimwe agatungurwa n’urupfu sinzi ko usigaye yamuririmbira “Aheza mu ijuru, tuzahurirayo bagenzi” Yesu adutabare
Nubwo kuganira ari byiza , ariko hari ibintu bijyana no kuganira: Kumenya kuganira,ukamenya icyo uganira, igihe cyo kuganira, uburyo bwo kuganira, ahantu ho kuganirira . Hari igihe ushobora gukeka ko wavuze wenda ibikubangamiye, ariko bitewe nuko wabivuze, n’ahantu n’igihe wabivugiye ukangiza byinshi!!!! “ Umugore w’umutima wese yubaga urugo, ariko umupfu we ubwe ararusenya” Imigani 14:1
Imana ishimwe ko iyo tuyegereye tukayisaba ubwenge nkuko Salomo yabikoze irabuduha. Amen
Kutababarirana
Buriya rero nta muntu utagira amakosa, niyo mpamvu na Bibiliya ivuga ngo tujye tubabarirana uko umuntu agize icyo apfa nundi, kandi ngo mugenzi wawe nagucumuraho uzamubabarire incuro mirongo irindwi karindwi. Ni nyinshi cyane.
Ikizakwemeza ko utamubabariye nuko uhora umucyurira cya gihe yakosaga nibyo yakosheje. Ariko mu myaka hafi cumi n’itatu maze nubatse , nabonye iyo ukunda uwo mwashakanye, kumubabarira biroroha cyangwa birabanguka.
4 Kutibagirwa amakosa uwo mwashakanye yigeze gukora( Le refus d’oublier les offenses)
Ukwiye kubabarira ndetse ukanibagirwa. Yesu agusure, kuko niwe ujya adushoboza ibyo tutakwishoboza
Kwanga kwikosora ( Le refus de se corriger)
Ikintu cyo kutikosora cyangwa guhora mu makosa amwe ni ikintu kiremereye. Niba ushaka kumenya icyo kwikosora, uzahere kuri cya kindi uwo mwashakanye ahora atonganira, cyangwa avugira nabi cyangwa se kimwe ahora akubwira ko kimubangamira. Ujye wibuka ko Bibiliya itubwira ngo ntitukagire igisitaza dushyira imbere y’umuntu uwo ariwe wese.
Njye baranyigishije ngo umuntu twashakanye nintamufasha kuzagera mu ijuru, imyaka yose twamaranye izaba yarabaye imfabusa. Yesu atugenderere.
Ndakugira inama yo gusubira mu rushako rwawe niba koko wifuza urugo rwiza, urebe icyo wakosora kugirango ugire urugo rwiza rw’umugisha rwo kwifuzwa.
Icya nyuma ndangirijeho nuko nasanze nubwo atari inshingano z’umugore gusa, ariko bibiliya yemeza neza ko umugore abigiramo uruhare runini: Ngo ararwubaka iyo abishaka, cyangwa akarusenya ubwe. Atangira avanamo imiyenzi n’imbariro buhoro buhoro, kugeza ubwo ruzaba ibyanzu gusa, cyangwa rugasenyuka burundu, mugihe uwumunyabwenge we, ngo afata n’indi miyenzi, imbingo n’imbariro akongeramo kugirango ihene n’inkoko,n’abiba batazabona aho gupfmurira. Yesu adusure
Mu mvugo itajimije, kuvanamo imbariro ni kwa kudaha agaciro uwo mwashakanye, ni kwakwigira ntibindeba, ni kwa kwemerera imico mibi ikinjira mu rugo rwanyu, kugenda utavuze aho ugiye, kwinjirira igihe ushakiye batazi naho uri, hazamo kandi n’imicungire y’umutungo w’urugo…
Kwongeramo imbariro, nawe urabyumva ni ukubaka,ushakisha icyatuma ubwumvikane n’urukundo biba byinshi kugirango nuzahaguruka ashaka kubinjirana azasange ari urugo rudafite icyanzu.
Mbifurife ingo nziza. Murakoze
Rugerindinda Alice


text:
Ibintu 7 byangiza imibanire y’abashakanye
Muri ibi bihe bigoye usanga mu isi harimo ibibazo byinshi bihangayikishije abantu, buri muntu wese yireba we ubwe, ntihagire nufata akanya ko kugenzura ubuzima bw’urugo rwe (couple). Ni ikntu k’ingenzi k’umukristo wese gufata akanya ko gusuzuma ubuzima bwa couple kugirango turebe ahakenewe gushakirwa umuti/gukosorwa kugirango ibintu bigende neza.
Nk’abakristo imibiri yacu ingomba gutangwa nk’ibitambo bizima bishimimwa n’Imana. Hari ibibazo bishobora kuza bitewe n’impamvu zinyuranye kandi bikatugusha bikangiza n’ingo zacu, tutabaye maso. Ubuzima gatozi bw’urugo bushobora gupfa gahoro gahoro tutigeze tubimenya tugashiduka byageze kure hamwe n’urugo rwasenyuka. Umujura nta kindi kimuzuna uretse gusenya, kwiba no kwica.
Reka turebere hamwe ibintu 7 bishobora gusenya urugo tutabaye maso, ariko umuti wa byose tuwusanga mu ijambo ry’Imana kuko niyo nkota yacu.
1 kwikunda (Egoisme)
Urugo ni umugabo n’umugore bashyira hamwe bakiyemeza kubana akaramata. Nkuko Bibiliya ibivuga abashakanye bombi nkuko baba barasezeranye kubana akaramata buri wese afite inshingano zo gukora uko ashoboye kugirango bigende neza.
Muri ibi bihe abantu baratese bafite ubuzima bworoshye tugereranyije nubwo ababyeyi cyangwa abasekuruza bacu babayemo, ari nayo mpamvu abantu bahunga inshingano zabo kuko baba bafite guhitamo kwinshi, ntakwihanganirana kukibaho, nta kwanga umugayo,..... Buri wese arireba ku giti cye no mu bashakanye buri wese akaba nyamwigendaho, aho kugirango bahurize hamwe barebere hamwe ibyifuzo byabo babyumvikaneho hatagize ubogamirwa cyangwa ukandamizwa. Imana ikunda ubumwe, abashyize hamwe Imana irabasanga.
Umuti w’iki kibazo nuko buri wese yiyibagirwa akitangira undi. Yesu yirengagije imibabararo yari agiye guhura nayo kugirango ugushaka kwa se gukorwe. Buri wese agomba kuba umugaragu w’undi , tukamenya inshingano Imana yaduhaye. Buri wese azabazwa uko yabyitwayemo. Ari abatware, abafasha, abana, imigisha twahawe tuzabazwa uko twabyitwayemo.Twibuke inkuru y’amatalanto. No mu ba Galatiya 5:13 Haravuga ngo"Bene Data, mwahamagariwe umudendezo, ariko umudendezo wanyu ntimukawugire urwitwazo rwo gukurikiza ibya kamere, ahubwo mukorerane mu rukundo".
umuti
Abagalatiya 5:16 Ndavuga nti "Muyoborwe n’Umwuka" kuko aribwo mutazakora ibyo kamere irarikira".
2.Gusuzugurana cyangwa kutubahana (Mefiance)
Urugo rutizerana ni nk’igiti kidafite imizi, nta rufatiro ruba rufite, kutizerana kw’abashakanye bituma habaho icyuho kinini cyane abantu bagatangira gukekerana.1Abakorinto 13:5 Haratubwira ngo"Urukundo ntirukora ibiteye isoni, ntirushaka ibyarwo, ntiruhutiraho ntirutekereza ikibi ku bantu", ibyo bigatuma umwe atakishimira undi, urukundo rukazima, satani akaba abonye icyuho cyo gusenya. Ikizere nuko abashakanye bombi bizerana, bakumvikana umwe agatahura undi,akamwiyumvamo, kandi bakirinda icyababaza.
3. Guceceka (silence)
Hari impamvu nyinshi zatuma umuntu aceceka, bishobora no kuba uburyo bwacu bwo gushaka kwikemurira ibibazo. Buri silence iba ifite ubutumwa cyangwa icyo ishaka kuvuga (igisobanuro).Guhitamo guceceka aho kugirango uvuge byica ubusabane ( dialogue). Bigatera gutinya kuvuga ikirii ku mutima, kwerakana sentiments, gutinya ko uwo ubwira atari bukumve cyangwa ko ibyo wifuza kuvuga mugenzi wawe yazabigucyurira, cyangwa akabikoresha nk’intwaro yo kugusenya.
Hari igihe umwe mu bashakanye yanga neza kuvuga agaceceka, bigatera mugenzi we uburakari ndetse bikanamukomeretsa. Guceceka nta kibazo nta kimwe bikemura ahubwo birasenya. Birakwiye ko abashakanye bagendera bombi mu mucyo nkuko baba barasezeraniye imbere y’Imana kuko Imana ni umucyo.
Umuti:
Abefeso 5:8 haratubwira ngo" Kuko kera mwari umwijima, none mukaba muri umucyo mu Mwami wacu. Nuko mugende nk’abana b’umucyo, kuko imbuto z’umucyo ari ingeso nziza zose no gukiranuka n’ukuri".
4. Kugira ijambo ryanyuma ( Dernier mot)
Hari umugani uvuga ngo Celui qui veut avoir raison a tord, meme s’il a raison. Gushaka kugira raison ni ugushaka kwiha agaciro wishyira hejuru y’undi. Ni uburyo bubi cyane bwo kwica ikiganiro/ubusabane ( dialogue), ndetse bikica na relation hagati y’abashakanye. Ni ukuvuga ko mugenzi wawe uba wamushyize munsi y’ibirenge byawe. Umuntu ushaka guhora afite raison ntaba ashaka n’ukuri, icyo aba yimirije imbere ni ugukandamiza, ndetse kenshi n’ikiguzi cyose byasaba aba yiteguye kugitanga. Twige kwicisha bugufi iyo mico y’abafalisayo tuyireke, tugendere m’urukundo rw’abana b’Imana.
Umuti:
Abafalisayo ni abantu bahoraga bishyira imbere,ari indyarya..Luka 16:15 "Arababwira ati "Mwebwe mukunda kwigira abakiranutsi imbere y’abantu ariko Imana izi imitima yanyu."
Kwicisha bugufi byoroshya imibanire y’abashakanye kandi bigatuma ubusabane n’imibanire y’abashakanye bigenda neza.
5. Kutihanganinarama
Iki ni kimwe mu bintu biranga Egoisme, bitera kutumvikana kudahuza. Umwe ntiyihanaganira undi ( Ne supporte pas l’autre tel qu’il est). Umuntu agahora ashaka guhindura mugenzi we, amutegeka uko agomba kwitwara, ntiyihanganire integenke cyangwa uburyo bwo kubaho bwa mugenzi we.
Niba utemera mugenzi wawe uko ari, ibyo bizatera urugo rwanyu gusenyuka. Twirinde gushaka guhindura abo tutaremye ahubwo tubasengere naho kubashyiraho contraintes cyangwa pressions birasenya. Abashakanye bombi bagomba kwihanganirana buri wese akemera undi uko ari. Erega nta ntungane ibaho.
Umuti
L’amour/urukundo ( Celui qui aime) ntabwo acika intege, ntata undi, ntamukuraho amaboko, muri byose arizera, akagira ibyiringiro kandi akihanganira byose. 1 Abakorinto 13:7 Urukundo rubabarira byose, rwizera byose, rwiringira byose, rwihanganira byose.
6. Gukandamiza/Domination
Umuntu ushaka ku domina mugenzi we cyangwa kumutegeka byica (tue l’amour), aba ashaka ko bamupfukamira, bamuramya, niwe wiharira responsabillites zose z’urugo ntagirwa inama, ntava kw’izima, ntawe umugira inama byose niwe ubi controla. Iyo ari umudamu usanga ari bamwe babaye ibishegabo bategeka abagabo babo. abagabo nabo ugasanga bigize ibigirwamana barataha abo mu rugo bose bagahungabana. Ibi byose ni bibi bituma habaho resistances, tensions na stress muri couple, muri famille.
Umuti
Abafiripi 2:3 Ntihakire icyo mukorera kwirema ibice cyangwa kwifata uko mutari, ahubwo mwicishe bugufi mu mitima, umuntu wese yibwire mu mitima ko mugenzi we amuruta.
7.Ishyari ( Jalousie)
Jalousie isenya ingo nyinshi. Umuntu ufite ishyari agambira ibibi igihe cyose, muri couple bitera concurrence, rivalite, comparaison, envie,..... Ishyari rihumanya ibitekerezo by’umuntu, imigambi ye, gahunda ze, imishinga ye ( empoisonner) kandi byose byerekeza ku gusenya urugo. Umwe mu bashakanye iyo afite ishyari ntanyurwa, ahora akekakeka, kandi afite inzika.
Umuti
1 Abakorinto 3:3 Kuko mukiri aba kamere. Ubwo muri mwe harimo ishyari n’amahane , mbese ntimubaye abakamere koko ntimugenza nk’abantu?
Ijambo ry’Imana mu Abagalatiya 5:21 riratubwira ngo abakora ibya kamere ntibazaragwa ubwami bw’Imana.
Imana iguhishurire icyo wakora niba hari icyo usanze Satani yangije mu mibanire yawe na mugenzi wawe.
Imana y’imbabazi,amahoro n’urukundo nibane natwe.
Ibice bikurikira tuzabirebera hamwe ubutaha...


text:
Transit Center ni ahantu haba hagenewe kwakira abantu by’agateganyo mu gihe bategerejwe koherezwa ahabugenewe (zimwe muri zo zifatwa nk’ibigo ngororamuco).
Guverineri w’Intara y’Iburengerazuba, Mukandasira Caritas, avuga ko basanze Transit Centers muri iyi ntara nta bakozi bihariye zigira, agasanga bisa n’aho umuntu ajyanwayo akavayo uko yagiyeyo, rimwe na rimwe ndetse bikaba byamugira mubi kurushaho.
Ubwo yari mu Nama y’Intara y’umutekano yaguye yagize ati ˝Niba nta mukozi wihariye ushinzwe Transit Center, biragoye gupanga uko abahari bahabwa amasomo, ubwo twahora mu ruziga, umuntu ajyayo akavayo uko yagiye, ejo agasubirayo, gutyo gutyo.˝
Umuyobozi wa Polisi mu Ntara y’Iburengerazuba ACP Bertin Mutezintare we yagaye bamwe mu bayobozi bumva ko uwoherejwe muri Transit Center aba agiye guhanwa, yibutsa ko ari ahantu hacishwa umuntu igihe gito kugira ngo agororwe.
Urugero rwatanzwe ni urwagaragaye muri Transit Center ya Nyabushongo mu Karere ka Rubavu aho abahacishwaga batari bafashwe neza, bikaba ngombwa ko ubuyobozi bw’Akarere busabwa kunoza imikorere yayo.
Mu bisobanuro byatanzwe n’abayobozi b’Uturere batandukanye, bagiye bagaragaza ko ibikorerwa muri transit center zabo ari ukwirwanaho.
Umuyobozi w’Akarere ka Rusizi, Harerimana Frederic, yagize ati ˝Twagerageje kugira icyo dukora, wenda nta mukozi ikigo kigira ugicunga, ariko hari DASSO, gusa hari byinshi tugomba kunonosora kugira ngo tunoze uyu mwanzuro.˝
Umuyobozi w’Akarere ka Rutsiro, Ayinkamiye Emerance, we ati ˝Nubwo itujuje ibisabwa byose, ariko duherutse kuyisana, na twe nta mukozi uhoraho ifite, abayobozi batandukanye muri nyobozi dusimburanwayo gutanga amasomo.˝
Akarere ka Ngororero ni ko kashimiwe kuba karagaragaje gushyiraho gahunda ihamye muri Transit Center yayo, aho gafite umukozi uhoraho, hakaba ingengabihe y’amasomo ahatangirwa ndetse n’abayatanga.
Kuri iki kibazo, hamejwe ko hashyirwaho itsinda rigena imikorere ya buri transit center hakurikijwe amabwiriza ashyiraho iki kigo, igashyikirizwa buri Karere mu byumweru bibiri, ku buryo ihita itangira gukurikizwa.


text:
ven.
25
nov.
2011
Inkuru dukesha amavanjili ataranditswe ivuga ko Bikira Mariya, akiri umwana, yatuwe Imana mu i Hekaru, akahaba imyaka myinshi akorera Imana mu Ngoro yayo. Uguturwa Imana mu i Hekaru kwa Mariya ni ikimenyetso cy’uko umubikira utasamanywe icyaha, yiyeguriye Imana akimara guca akenge. Bityo aba urugero rwo kwiha Imana n’urw’abahungu n’abakobwa bihambira kuri Nyagasani mu masezerano y’ubukene, ubumanzi no kumvira.
Uwo munsi mukuru wo guturwa Imana mu Hekaru kwa Bikira Mariya, watangiye guhimbazwa mu Burasirazuba kuva mu kinyejana cya VII, wageze mu Burengerazuba ahagana mu 1372.


text:
Bamwe mu baturage bo mu kagari ka Kareba, Umurenge wa Jenda, Akarere ka Nyabihu baratangaza ko bari mu bwigunge batewe no kudakoresha telefoni uko bikwiye kuko bakora urugendo rungana n’ibilometero bibarirwa muri bitanu mu gihe cy’iminota 30 kugira ngo bagere ahari ‘reseau’.
Aba baturage ngo basanga umuvuduko w’iterambere igihugu kimaze kugeraho, nta muntu wakagombye kuba agorwa n’uburyo bwo gukoresha itumanaho rya telefoni.
Zirimabagabo Jean Baptiste yagize ati "Ntushobora kuvugana na mugenzi wawe ; dore nk’ubu kugira ngo ubashe kubona uburyo uvugana na mugenzi wawe bigusaba nibura gukora urugendo rw’iminota 30. Kugira ngo tugere ku muhanda ahari igiti cy’inganzamarumbo, aho usanga tukibisikanamo yemwe hari n’abazakimanukamo, kuko abanyantege nke bashobora kuhamara nk’isaha bategereje ko bagera ku ishami."
Yongeraho ko kuba nta reseau bituma batabasha kohererezwa amafaranga no kuyohereza, ntibabone n’uburyo bwo kugura umuriro w’amashanyarazi hakoreshejwe ikoranabuhanga, n’izindi serivisi zaborohereza ubuzima binyuze kuri telefoni.
Aba baturage bemeza ko iki kibazo giterwa n’uko nta minara irangwa muri aka gace, bakaba inzego zibishinzwe kubakorera ubuvugizi bakava mu bwigunge.
Umuyobozi w’Akarere ka Nyabihu Uwanzwenuwe Theoneste yabwiye Imvaho Nshya ko bagiye kuganira n’amasosiyeti y’itumanaho kugira ngo iki kibazo gikemurwe.
Yagize ati "Ni byo koko kuba bariya baturage bafite ikibazo cy’itumanaho birabadindiza kandi na twe bituraje ishinga kuba bari mu icuraburindi. Tugiye kubiganiraho n’amakompanyi afite mu nshingano zayo itumanaho, kugira ngo harebwe uburyo muri kariya gace hagera iminara."
Abaturage b’akagari ka Rugali, mu murenge wa Cyato, mu karere ka Nyamasheke, barashimira cyane Madamu Jeannette Kagame wubakiye abana babo urugo mbonezamikurire, ubu bakaba biga neza amashuri (...)
Nshimiyimana Théophile w’imyaka 37 yahitanywe n’igare yari atwaye, ubwo yagongaga umugore witwa Mukamana Monique na we w’imyaka 37 ejo hashize ku ya 23 Mutarama 2017. Amakuru Imvaho Nshya ikesha (...)
Ababyeyi, abarezi n’abanyeshuri bo muri TTC Mururu mu karere ka Rusizi, barasaba ko muri uyu mwaka w’amashuri hakorwa ibishoboka byose Laboratwari yabo imaze imyaka 10 yubakwa igatangira kubyazwa (...)
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Urwenya : Reka mbice mbishyire mu ishashi, njye kwiyerekera umugore
Umugabo yakundaga umugore we cyane, akamubwira utwo yabonye twose. Nyamugabo akaba yarakoraga kwa muganga, aho imirambo iba irihukira mbere y’uko ijya gushyingurwa. Umunsi umwe abona bamuzaniye umurambo w’umugabo ngo awoze abone kuwushyira muri firigo aho uruhukira, aba amukuyemo imyenda abonye ubugabo bwe akubitwa n’inkuba kubera uko bwanganaga; bwari burebure kandi bubyibushye, mbese wagira ngo ni ikiyoka.
Aribaza ati: “Ubu se umugore wanjye ibi bintu mbimubwiye yabyemera atabyirebeye (...)
Umugabo yakundaga umugore we cyane, akamubwira utwo yabonye twose. Nyamugabo akaba yarakoraga kwa muganga, aho imirambo iba irihukira mbere y’uko ijya gushyingurwa. Umunsi umwe abona bamuzaniye umurambo w’umugabo ngo awoze abone kuwushyira muri firigo aho uruhukira, aba amukuyemo imyenda abonye ubugabo bwe akubitwa n’inkuba kubera uko bwanganaga; bwari burebure kandi bubyibushye, mbese wagira ngo ni ikiyoka.
Aribaza ati: “Ubu se umugore wanjye ibi bintu mbimubwiye yabyemera atabyirebeye n’amaso? Reka mbice mbishyire mu ishashi, njye kwiyerekera umugore nta we uza kubimenya!
Umugabo abigenza atyo, arabibangatana ageze mu rugo ati: "Wiriwe mugore nkunda?", ati: "Sha umva ko bagira ngo iki, ngaho nawe irebere ibi bintu uko bireshya".
Umugore ngo akubite amaso bwa bugabo aba atangiye kuzenga amarira mu maso, ati: "Ayiweee! Mafene yapfuye? Ubuse bizagenda gute?”
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Urwenya: Umugabo mu Kibindi
Umugabo mu Kibindi
Umugabo yahoraga ajya gusambana mu rugo rw’undi mugabo. Nyir’urugo akabimenya ariko akayoberwa aho amwihisha. Umunsi umwe aramwubikira ariko umugore amuhisha mu kibindi kinini cyarimo imbuto mu mfuruka. Umugabo ati : “Ejo iyi nzu nzayisenya, uzinduke usohore ibintu”. Mu gitondo kare atumiza abaturanyi baterura ibintu babijyana hanze. Bageze kuri cya kibindi umugore agikomeraho ngo aracyiterurira harimo imbuto ye y’ibigori. Arakibangatana akigejeje mu muryango kiramwiyaka no hasi ngo piii ! Umugabo ahabaduka yiruka abandi biha inkwenene!
Shyiraho Igitekerezo!
Subscribe to: Post Comments (Atom)


text:
Kuri uyu wa gatanu tariki 24 Kamena 2016, mu kigo ngororamuco cya Nyagatare cyo mu Karere ka Nyagatare, hijihijwe umunsi w’umwana w’Umunyafurika. Iki kigo kigororerwamo abana 212 b’abahungu na 17 b’abakobwa.
Valens Munyabagisha, umunyamabanga uhoraho muri MININTER, yavuze ko kugira ngo muri iki kigo bagire uwo mubare w’abana bahagrorerwa ari igisebo ku babyeyi batakurikiranye abana babyaye.
Yagize ati “Mu muvugo w’umwana hano yaducyuriye niba mwabyumvise. Ngo twishimira kurema tukadohoka ku kurera! Abantu benshi dufite uruhare mu byaha bakoze kuko hari uburenganzira twimye abana bacu cyane ubwo kurerwa.”
Jeanne Chantal Ujeneza, umuyobozi wungirije w’ikigo cy’igihugu cy’imfungwa n’abagororwa, yasabye ababyeyi kubarira abana babo ku byaba bakoze. Yavuze ko benshi babagize ibicibwa ntibabasure nyamara aribo bagize uruhare mu byaha abana bakoze.
Ati “Ari jye umwana wanjye ntabwo namugira ikivume cyangwa igicibwa. Sinarindira ko bampa inkunga yo kumusura, namubabarira kuko ejo yaba minisitiri akakubaza impamvu utamusuye ari mu bibazo.”
Ugiribambe Marie Grace wavuze mu izina ry’ababyeyi, yashimye Leta uburyo yita ku bana babo ubundi bitari bikwiye kubera ibyaha bakoze.
Nawe yemera ko ari n’igisebo k’umubyeyi uhafite umwana kuko uretse kuba ataratanze uburere bukwiye hiyongereyeho no kwanga abana babo nyuma yo gufungwa dore ko ngo ababasura ari mbarwa.
Yasabye ababyeyi bagenzi kwitegura gufasha abana babo mu bumenyi bahabwa igihe bazaba batashye kugira ngo biteze imbere.
Umunsi w’umwana w’umunyafurika wizihizwa tariki 16 Kamena buri mwaka. Abagororwa bo ngo bahisemo ko bawizihiza uyu munsi kuko igihe wizihizwa mu gihugu bo batari bemerewe kujyayo.


text:
Imana ishaka ko abayisenga baba ari abantu bakurikira amahame yayo mu rwego rwo hejuru. Abantu bamwe muri Kolinto ya kera, barishukaga bakibwira ko Imana yari kwihanganira imyifatire y’ubwiyandarike. Dushobora kubona ukuntu bibeshyaga dusomye mu ‘1 Abakolinto 6:9-10’. Niba dushaka gusenga mu buryo bwemewe, tugomba kuyishimira mu magambo no mu bikorwa. Mbese, uburyo bwawe bwo gusenga burabikubashisha? –Matayo 15:8; 23:1-3.
Imishyikirano tugirana n’abandi nayo igomba kurangwamo amahame y’Imana. Yesu Kristo yaduteye inkunga yo kugirira abandi nk’uko twifuza ko batugirira, kuko icyo nacyo ari kimwe mu bice bigize ugusenga k’ukuri (Matayo 7:12). Zirikana n’ibyo yavuze ku bihereranye no kugaragaza urukundo rwa kivandimwe: “Ibyo ni byo bose bazabamenyeraho ko muri abigishwa banjye, nimukundana”(Yohana 13:35.
Abigishwa ba Yesu bagombaga gukundana no kugirira neza bagenzi babo basangiye ukwizera. -Abagalayiya 6:10.


text:
dim.
07
août
2011
ISOMO RYA MBERE
Igitabo cya Yozuwe (Yoz 24, 1-13)
Muri iyo minsi, 1Yozuwe akoranyiriza imiryango ya Israheli yose i Sikemu maze ahamagaza abakuru ba Israheli, abatware, abacamanza, abayobozi b’imirimo ; baza imbere y’Imana. 2Yozuwe abwira rubanda rwose ati « Dore uko Uhoraho, Imana ya Israheli avuga:
Abakurambere banyu, Tera se wa Abrahamu na Nahori, kera bari batuye hakurya y’Uruzi kandi bagasenga ibigirwamana. 3Nakuye Abrahamu umukurambere wanyu hakurya y’Uruzi, maze munyuza mu gihugu cya Kanahani cyose, mugwiriza urubyaro kandi muha Izaki. 4Izaki muha Yakobo na Ezawu, kandi Ezawu mugabira umusozi wa Seyiri. Ariko Yakobo n’abahungu be baramanuka bajya mu Misiri. 5Hanyuma nohereza Musa na Aroni, kandi mpanisha Misiri ibikorwa byanjye nabakubitishije, noneho mbavanayo. 6Ba so nabavanye mu Misiri, muraza mugera ku Nyanja. Abanyamisiri bakurikiranye ba so kugera ku Nyanja y’Urufunzo, bari ku magare no ku mafarasi. 7Nuko ba so batakira Uhoraho maze acisha igihu hagati yanyu n’Abanyamisiri, inyanja ayigarura ku Banyamisiri bose bararohama. Mwiboneye ubwanyu ibyo nakoreye Misiri, hanyuma mugeze mu butayu muhamara igihe kirekire. 8Nabinjije mu gihugu cy’Abahemori batuye hakurya ya Yorudani, ariko barabarwanya. Narababeguriye mwigarurira igihugu cyabo, nabatsembye imbere yanyu. 9Balaki mwene Sipori umwami wa Mowabu, arahaguruka ngo arwanye Israheli ; atuma kuri Balahamu mwene Bewori kugira ngo abavume. 10Ariko sinashatse kumva Balahamu ; byatumye abaha umugisha maze mbakura mu nzara ze. 11Mwambutse Yorudani maze mugera i Yeriko, abategetsi b’i Yeriko barabarwanya, Umuhemori, Umuperizi, Umukanahani, Umuheti, Umugirigashi, Umuhivi n’Umuyebuzi, ariko narababeguriye. 12Nohereza imbere yanyu amavubi yirukaniraga kure yanyu abami bombi b’Abahemori ; si inkota yawe cyangwa umuheto wawe wabikoze. 13Naguhaye igihugu utavunikiye n’imigi utigeze wubaka, none ukaba uyibamo; nguha imizabibu n’imizeti utateye, none ukaba urya imbuto zayo.»
ZABURI (Zab 136 (135),1-3, 16-18, 21-22.24)
Inyik/ Kuko urukundo rwe ruhoraho iteka.
Nimushimire Uhoraho kuko ari umugwaneza,
Inyik/ Kuko urukundo rwe ruhoraho iteka.
nimushimire Imana isumba izindi zose,
Inyik/ Kuko urukundo rwe ruhoraho iteka.
nimushimire Umutegetsi w’abategetsi.
Inyik/ Kuko urukundo rwe ruhoraho iteka.
We wiyoborera umuryango we mu butayu,
Inyik/ Kuko urukundo rwe ruhoraho iteka.
akabatsindira abami bakomeye cyane,
Inyik/ Kuko urukundo rwe ruhoraho iteka.
akarimbura abami b’ibihangange.
Inyik/ Kuko urukundo rwe ruhoraho iteka.
Maze ibihugu byabo abibahaho umunani,
Inyik/ Kuko urukundo rwe ruhoraho iteka.
umunani yageneye Israheli umuyoboke we,
Inyik/ Kuko urukundo rwe ruhoraho iteka.
maze atugobotora abanzi bacu,
Inyik/ Kuko urukundo rwe ruhoraho iteka.
IBANGONDIRIMBO RIBANZIRIZA IVANJILI (1 Tes 2, 13)
Alleluya Alleluya.
Nimwakire ijambo ry’Imana :
nta bwo ari ijambo ry’abantu,
ahubwo ni Imana ubwayo ibavugisha.
Alleluya.
IVANJILI
+ Matayo (Mt 19, 3-12)
Muri icyo gihe, 3Abafarizayi begera Yezu bamubaza bamwinja bati « Ese biremewe ko umugabo yasenda umugore we ku mpamvu ibonetse yose? » 4Arabasubiza ati «Ntimwasomye ko kuva mu ntangiriro, Rurema yabaremye ari umugabo n’umugore, 5kandi ko yavuze ati ‘Ni cyo gituma umugabo azasiga se na nyina kugira ngo yegukire umugore we, maze bombi bakaba umubiri umwe gusa’? 6Bityo rero ntibaba bakiri babiri, ahubwo baba umubiri umwe. Nuko rero icyo Imana yafatanyije, umuntu ntakagitandukanye!» 7Baramubaza bati « Ariko se, ni iki gituma Musa yategetse gutanga urwandiko rw’isenda, mbere yo kwirukana umugore ?» 8Arabasubiza ati «Ni umutima wanyu w’indashoboka watumye Musa abemerera kwirukana abagore banyu, ariko si ko byahoze. 9Naho jye mbabwiye ko umuntu wese wirukanye umugore we - uretse iyo babanaga bitemewe n’Amategeko – kandi akazana undi, aba asambanye.»
10Abigishwa baramubwira bati « Niba ari uko bimeze ku mugabo n’umugore, ikiruta ni ukudashaka.» 11Ni ko kubasubiza ati « Bose ntibumva iyo mvugo, kereka ababihawe bonyine. 13Koko rero hariho abantu bavutse ari ibiremba, hari abandi babigizwe n’abantu, kandi hari n’abandi bigize batyo kubera Ingoma y’ijuru. Ushobora kumva, niyumve !».


text:
mer.
16
janv.
2013
Tariki 30 Ukuboza 2012 wari umunsi w’Urugo rutagatifu rwa Yezu, Mariya na Yozefu. Amasomo y’uwo munsi yari Sir 3, 2-6.12-14, Zab 128(127); Kol 3,12-21; Lk 2,41-52. Kubera ko wari umunsi w’umuryango, isomo rya mbere ryasomwe n’umugabo aherekejwe n’umugore we bari mu Ihuriro ry’ingo, irya kabiri risomwa n’umwe mu Bageni ba kristu, ni ukuvuga abagore cyangwa abagabo bapfushije umwe mu bo bashakanye, dukunze kwita abapfakazi. Ibisabisho (prières d’intercession) bisomwa n’umwe mu bagize itsinda ry’inshuti za Kristu, ni ukuvuga umwana utarengeje imyaka 18, wabuze umwe cyangwa bose mu babyeyi be, dukunze kwita imfubyi. Uwo munsi wizihizwa n’abakristu bose muri rusange nk’uko itegeko rya 2 rya Kiliziya ritegeka buri mukristu kujya mu Misa ku cyumweru no minsi mikuru yategetswe na Kiliziya, ariko ukizihizwa ku buryo bw’umwihariko n’abari mu Ihuriro ry’ingo, abageni ba Kristu n’inshuti za Kristu.
Kuri uwo munsi, abagize Ihuriro ry’ingo bashimira Imana bose, abagore batura ku byo bejeje, abagabo bagatanga ibahasha irimo impano bageneye Kiliziya. Basubiye kandi mu masezerano yabo yo gushyingirwa, bambikana n’impeta bibukiranya ko kizira guca inyuma uwo mwashakanye. Ahagana ku musozo w’Igitambo cy’Ukarisitiya, urugo ruhagarariye izindi rwa HITIMANA Médiatrice na UWIMPUHWE Yohani basobanuye impamvu y’uwo munsi. Bagize bati: “Umugabo ahinduranya izina ry’irikristu n’umugore we kugira ngo bagaragaze ubumwe bw’indatana buri hagati yabo, ko ‘bavanze ubuzima’, ko umugore abitse ubuzima bw’umugabo, n’umugabo akabika ubuzima bw’umugore. Ntawukumenya nk’uwo mubana, musengera hamwe, musangiye ikiryamo, musangira ibiribwa, musangira ibitekerezo, muganira kenshi ku bibazo bibareba mwembi, bireba urugo, imiryango, igihugu,...”. Basobanuriye imbaga y’abakristu ko Ihuriro ry’ingo ari agacaca abashakanye bahuriramo ngo baganire ku buzima bw’ingo, kandi banagure urukundo rwabo. HITIMANA Médiatrice (umugabo) yagize ati: “ Urugo ni rwo Kiliziya y’ibanze, bityo buri rugo nirugira urukundo, amahoro azagera hose.” Yakomeje avuga ko abashakanye bagomba gusangirira ku meza ane ariyo:
Yavuze ko ameza atari igiti ahubwo ari ahantu h’ingenzi umugabo n’umugore bagombye gahurira kenshi. Ayo meza aruzuzanya kandi agomba gutegurwa. Yavuze ko n’ubwo buri meza muri aya ane afite uko ategurwa, hari bamwe bazi ko ariya meza ya kane bitari ngombwa. Yasabye buri wese kumenya kamere ye mu bijyanye n’umushyikirano w’abashakanye no gufashanya kugira ngo buri umwe anogerwe n’icyo gikorwa kandi ahe agaciro mugenzi we. Yarongeye ati: “Uburiri bw’abashakanye ni ahantu hatagatifu kuko mu mushyikirano w’abashakanye, umugore n’umugabo bafasha Imana kurema.”
UWIMPUHWE Yohani (umugore) yibukije ko abashakanye bagomba kuganira; yongeraho ko mu cyumba cy’abashakanye hagomba kuba intebe 3: intebe y’Imana, intebe y’umugabo, intebe y’umugore. Ibyo baganira nta Mana ibari hagati byavamo ubwikunde, impaka, rimwe na rimwe n’intambara. Yabwiye abakristu bari aho ko hari agashami mu Ihuriro ry’ingo kitwa “Ubusugire bw’ingo”. Aha yibukije ko Ihuriro ry’ingo rireba abashakanye bose kuva ku bashaka kurushinga kugera igihe umwe muri bo apfiriye. Ubusugire bw’ingo bugafasha ingo zigifite ubushobozi bwo kubyara, bagirwa inama zibafasha kuboneza urubyaro bakoresheje gusa uburyo bwa kamere, nta kinini cyangwa urushinge bakoresheje. Yashoje akangurira buri wese mu bo bireba kwitabira iryo “shuri” ry’ingo. Yavuze ko mu mwaka 2013 bateganya kongera umubare w’abari mu Ihuriro ry’ingo kuko hari benshi batararijyamo ariko bagaragaza inyota yo kumenya ibyiza byaryo. Yagize ati: “Iki gikorwa gishimwa n’inzego za Leta, ndetse n’abari mu yandi madini bifuza gufatanya natwe, tugomba rero gukomeza inzira twatangiye ntagusubira inyuma, tubera urumuri abandi.”
Uretse ibiganiro ku rukundo rw’abashakanye, Ihuriro ry’ingo ryita no ku majyambere y’abaririmo kuko bahingirana, borozanya amatungo, bakora n’utumina tubafasha kwishyura ubwisungane mu kwivuza, gutanga ituro rya Kiliziya no gutabarana igihe habaye ibyago. Buri wese mu bari mu Ihuriro ry’ingo asabwa kwitabira ibigo by’imari kugira ngo ashobore kubitsa umutungo we uko waba ungana kose kandi anashobore no kuguzamo amafaranga yamufasha kwiteza imbere.
Umunsi mukuru washojwe no gusangira n’umudiho utagira uko usa, bagira bati: “Uyu munsi uratwibutsa wa wundi w’ubukwe bwacu!.”
Mubigejejweho n’urugo ruhagarariye izindi rwa HITIMANA Médiatrice na UWIMPUHWE Yohani muri Paruwasi BUNGWE


text:
Ukwiriye kumenya igihe cyiza cyo kwihana icyaha wakoze
Nk’uko bisobanurwa, icyaha ni ugukora ibyo Imana itubuza, cyangwa se kudakora ibyo idusaba gukora; uku kugomera Imana rero kukaba ari ko guhora gusabwa abantu ngo bakwihane, tukaba tugiye kurebera hamwe igihe cyiza cyo kukwihana.
Iki cyaha cyavuzwe harugura bigaragara na none ko abantu benshi bagikora babizi kandi banababishaka, binasobanuye ko nta muntu ukora icyaha ayobewe ko ari kibi ku Mana kabone n’aho cyaba kinezeza umubiri w’umuntu, imbere y’ Imana nta gaciro gihabwa, gusa na none ntigikorwa uwo mwanya nk’umurabyo ahubwo kirategurwa nk’uko ijambo ry’Imana rivuga ngo kibanzirizwa n’irari kigaherukwa n’urupfu ( Yakobo 1:15).
Nk’uko kandi tubisoma mu ijambo ry’Imana mbere y’uko umuntu wakoze icyaha acyihana cyangwa abwirizwa kucyihana, agomba kubanza kwemera ko yakoze icyaha akumva ububi bwacyo yarangiza akanamenya n’ingaruka agomba kugira mu gihe atakihannye bityo bimufasha kwihana no kuzinukwa ndetse akifuza no kuzabona ingororano z’abihannye ibyaha ( Abaroma 6:23) ; “Kuko ibihembo by’ibyaha ari urupfu, ariko impano y’Imana ni ubugingo buhoraho muri Yesu Kristo Umwami wacu”.
Ikindi na none ni uko bigaragara ko iki cyaha iyo kimaze kumenyekana, ariko nyir’ubwite akaba atarumva ububi bwacyo ashaka gusibanganya ibimenyetso ari nako yongeraho ibindi byaha byinshi, akaba ari muri urwo rwego bikwiye ko mu gihe umuntu ari bwo agikora icyaha ari nawo mwanya mwiza wo guhita yihana bidafashe iminsi cyangwa ngo ajye kugisha inama abantu batandukanye hato utazamera nka Dawidi wasambanyije Batisheba muka Uriya Umuheti ku bwo gushaka gusibanganya ibimenyetso bituma yicisha Uliya (2Samweli 11: 2-4).
Nshuti mwene data usoma iri jambo birashoboka ko waba warihannye cyangwa utarihana ariko nagira ngo nkwibutse ko ntawe uri we ngo Satani yagutinya, Satani washutse Dawidi kandi Imana ubwayo yaravugaga ko afite umutima ireba ikishimira ntago wayinanira, wibuke ko na Yesu Umwami wacu nawe itatinye kugerageza kumushuka, none se wowe uri muntu ki yatinya? Ba maso kandi niba waraguye mu mutego ufate icyemezo wihane.
Birashoboka ko hari imigambi wacuraga yo gusibanganya ibimenyetso by’ibyo umutima wawe ugushinja ariko hagararira aho zibukira wihane, nta mahoro wabonera mu byaha mugenzi wanjye, Yesu wagupfiriye dore agutegeye amaboko n’imbabazi nyinshi niwemera arakubabarira. Mwemerere arakugirira ibambe naho ubundi ibindi byose ni ubusa.
Alphonsine Niyigena/agakiza.org


text: NOHELI Y’ABANA YO KU ITARIKI 28/12/2015 Ku wa mbere tariki 28/12/2015, nk’uko bisanzwe Kiliziya yahimbaje umunsi wo kuzirikana ku bana b’i Betlehemu bishwe n’umwami Herodi ashakamo Yezu yari yabwiwe ko yavutse kandi ko ari Umwami. Hirya no hino muri Diyosezi ya Nyundo uwo munsi warizihijwe ndetse hamwe na hamwe bakorera abana umunsi mukuru wa Noheli. Twavuga nko muri Paruwasi ya Rambura aho abana bakoze urugendo Nyobokamana i Kibeho barangajwe imbere na Padiri Paulin MUSHIMIYIMANA. Bagize umwanya wo gusengera mu Ngoro ya Bikira Mariya ndetse bifatanije n’abasaseridoti bari baje bayoboye abana baturutse hirya no hino mu Rwanda baturira Igitambo cya Misa muri iyo Ngoro ya Bikira Mariya. Nk’uko mubibona, abana bari baturutse muri paruwasi ya Rambura bafashe n’umwanya wo kujya n’i Nyarushishi ahari ishushusho ya Yezu Nyirimpuhwe. Hamwe na hamwe uyu munsi wizihirijwe kuri za paruwasi twavuga nk’abana ba Paruwasi Stella Maris ya Gisenyi bawizihirije kuri paruwasi. Uwo munsi ukaba waratangijwe n’Igitambo cya Misa cyatuwe na Padiri Jean de Dieu BARIGORA, ushinzwe amatsinda y’abana, Misa ikaba yaratangiye ahagana mu ma saa yine. Nyuma y’Igitambo cya Misa habayeho amarushanwa mu dukino dutandukanye. Aba bana basaga 650 baturutse mu masantarali yose agize Paruwasi stella Maris Gisenyi bahuriye hamwe ngo bahimbaze Noheli. Nyuma hakurikiyeho kwiyakira mu cyumba mberabyombi cya paruwasi habaho gusangira n’abana bo mu muhanda. Nyuma hakurikiyeho kwidagadura karahava. Ibirori byashoje mu ma saa cyenda. Abana batashye iwabo bishimye kandi bifuza ko ibirori nk’ibi byahoraho igihe nk’iki cya Noheli.


text:
Kuva kera Imiryango y’abakristu yagiye ibona imbaraga mu gufata umwanya bagasenga bagasoma hamwe Ijambo ry’Imana . Amatorero ya mbere yateraniraga mu miryango, ndetse na Timoteyo wo muri Bibiliya bigaragara ko yakomeye mu kwizera kubera kwizera k’ umuryango we.
kubahiriza iyi gahunda uhozaho bizubaka cyane ubuzima bw’umuryango wawe. Niba utarabikora cyangwa ushaka kongera kubitangira uburyo ubikora ni ingenzi cyane.
Kurikiza izi ntambwe rero :
Mubisengere hamwe nk’ababyeyi. : saba Imana kugufasha no kukuyobora, wirinde kuzacika intege.
Mwiyemeze mubikuye ku mutima : hanyuma musabe Imana kubafasha kurenga inzitizi zose zaza kubabuza uwo mwanya wo gusengana hamwe mu muryango
Menyesha gahunda mwafashe abandi bo mu muryango : bimenyeshe abo mu muryango bawe bose, niba abana bakuzeho gato, bareke batange ibitekerezo kugirango uwo mwanya nabo bawibonemo. Niba hari abana bakuru mu muryango batabyakiriye vuba , ntacyo bisengere hanyuma ukomeze utangire, bashobora kuzaza nabo nyuma.
Menya igihe cyiza cyo guterana : Aha niho bigorera, tuba mu gihe aho imiryango itatana, bikanakomera ko umuryango uba hamwe. Ariko nyamara tubonera umwanya ibyo twita ko bifite akamaro kandi bya ngombwa. Rero ababyeyi n’abana, bagomba gupanga igihe bumva gikwiriye kuri bose. Imiryango imwe, izahitano nimugoroba mbere cyangwa nyuma yo kurya, abandi mbere yo kuryama, abandi bahitamo Gusenga mu gitondo mbere y’ibindi byose. Igihe icyaricyo cyose uhisemo, reka kibe ari igihe cy’ituze.
Gusenga nk’umuryango buri munsi ni byo byiza cyane, ariko, imiryango imwe, ihitamo gusengana rimwe cyangwa kabiri mu cyumweru. Ni byiza gupanga igihe muzabasha kubahiriza mufite intego yo kugabanya kurangara uko ariko kose.
Mbere ya byose ariko utangire, mu kwizera hanyuma ureke umwuka wera akwigishe kugira ngo mu muryango wawe, mwaguke mu buntu no kumenya Umwami Yesu kristu.
Uko washyiraho gusengana mu muryango wawe.
Kuva kera Imiryango y’abakristu yagiye ibona imbaraga mu gufata umwanya bagasenga bagasoma hamwe Ijambo ry’Imana . Amatorero ya mbere yateraniraga mu miryango, ndetse na Timoteyo wo muri Bibiliya bigaragara ko yakomeye mu kwizera kubera kwizera k’ umuryango we.
Labels: umuryango


text:
Nyamasheke: Urubyiruko rwugarijwe n’ubushomeri rugiye guhabwa inkoko
Mu rwego rwo kurwanya ubushomeri bwugarije Urubyiruko mu Karere ka Nyamasheke, ubuyobozi bw’aka karere buravuga ko bugiye gutanga inkoko zo korora kuri buri koperative yarwo.
Muri iki gihe usanga ikibazo cyugarije urubyiruko ari ukutagira akazi ndetse rukanavuga ko bitarworohera kubona igishoro kugira ngo ruhange imirimo.
Iki kibazo cyane cyugarije urubyiruko rwinshi rwo muri aka karere rurangije amashuri yisumbuye.
Bamwe mu baganiriye na IGIHE bavuga ko kubona igishoro bigoye kugira ngo babashe guhangana n’ubushomeri.
Mbazimana Joseph yagize ati “Imirimo ni mike cyane ku bantu barangije amashuri yisumbuye, igishoro kiragoye kukibona.”
Niyirora Dominique yunzemo ati “Ubuzima bwacu ni bubi, tubayeho nabi, nta mishinga itugeraho, ni yo mpamvu usanga urubyiruko rwinshi ruri gukina ikarita ku muhanda, hari n’igihe dukora amatsinda ariko kubera umusanzu bigatuma ahita asenyuka.”
Umunyamabanga Nshingwabikorwa w’aka karere, Pierre Celestin Habiyaremye, avuga ko gahunda yo gutanga inkoko ku makoperaative y’urubyiruko izafasha mu kwikura mu bukene no kurwanya imirire mibi mu karere.
Ati “ Dufite urubyiruko rwinshi rudafite akazi, dutekereza uburyo twabahangira umurimo tukabaha nibura igishoro cy’ifatizo kugira ngo babashe gukora imishinga yo korora inkoko, bo ubwabo bikabagarira akamaro bikaba byanagirira akamaro aho batuye, mu bijyanye no kurwanya imirire mibi ndetse bikabyara n’amafaranga rwa rubyiruko rukiteza imbere.”
Izi nkoko zizahabwa buri koperative y’urubyiruko rwo mu mirenge icyenda muri 15 igize akarere mu Ugushyingo.
Koperative imwe izaba iri muri buri murenge izahabwa inkoko 1000 ariko igasabwa umugabane w’amafaranga ibihumbi 10. Nyuma y’umwaka na bo bazoroza urundi rubyiruko nk’uko bimeze muri gahunda ya Girinka Munyarwanda.
Izi nkoko zitanzwe neza ndetse n’uru rubyiruko rukazorora neza, rwashobora kwigarurira isoko ry’umujyi wa Bukavu, dore ko inkoko n’amagi bijyayo, biva mu muri Uganda no mu zindi ntara.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Kwizigamira ni intangiriro y iterambere ku mukozi
Ni ibintu bimenyerewe ko umukozi ageza ku itariki ya 15 yatangiye kuguza kugira ukwezi gushire. Ibigo by’imari n’amabanki na byo bikababa hafi bikabaha icyo bita « Imanurambabura » dore ko benshi baba bazimanitse. Kuki biba cyane cyane ku bakozi ntibibe ku bikorera ? Iyo ucukumbuye usanga ikibazo ari ukwizigamira. Kwizigamira ntibisaba amafaranga menshi cyangwa umushahara w’ikirenga kuko nabagana amabanki basaba amafaranga yo gukemura... Read More


text:
Umunyu
Umunyu
Imyunyu ngugu kimwe na za vitamini ni ingenzi ku buzima bw’umuntu. Imyunyu ngugu yihariye 4% by’uburemere bw’umubiri w’umuntu. Imwe muri yo igomba kuboneka buri munsi kandi ku rugero ruhagije. Aho twavuga nka sodiyumu (umunyu), potasiyumu, kalisiyumu, feri, manyeziyumu na fosifori.
Nk’uko aya makuru akomeza abivuga ngo ubusanzwe umubiri ukenera umunyu kugira ngo ugire uruhare mu kuringaniza ubwinshi bw’amazi mu mubiri (régulation de l’eau).
Umubiri wongera kandi gukenera umunyu mu mikorere y’imyakura no mu mikorerere myiza y’inzira zijyana ubutumwa ku bwonko. Aha gatatu umunyu wongera gukenerwa mu mubiri ni mu mikorere myiza y’inyama zitwikiriye amagufwa. Umunyu wo mu gikoni uba ugizwe n’umunyu ngugu wa sodiyumu (Na+) n’uwa chlore (Cl-).
Aya makuru kandi avuga ko ubwinshi bw’umunyu ngugu wa sodiyumu bushobora guteza ibibazo bitari bike mu mubiri. Aha bavuga ko iyo ukabije kuba mwinshi ushobora gutuma habaho ubwiyonegre bw’umuvuduko w’amaraso mu buryo butunguranye kandi ukaba wanakwangiza impyiko mu gihe ukabije kuba mwinshi.
Uyu munyu kandi mu gihe uhuye n’amazi bikagera ku mubiri bishobora kwangiza uruhu. Aha bavuga ko bikunze kubaho mu gihe umunyu uhuye n’icyuya cyabaye amazi. Iyi mvange kandi yangiza amaso, ariko mu gihe kitari kinini.
Iyi myunyu kandi mu gihe igeze mu myanya y’ubuhumekero ishobora kuyangiza rimwe na rimwe igatera inkorora cyangwa guhumeka nabi. Aha bavuga ko ari bibi cyane ko umunyu wagera mu maso kuko ushobora gutera ubuhumyi buhoraho.


text:
Banze guheranwa n’agahinda bahitamo kwiteza imbere
Abapfakazi bibumbiye muri koperative “Amahoro ava hejuru”, bamaze kugera ku rwego rushimishije babikesha umwuga w’ubudozi.
Iyi koperative ikorera mu Murenge wa Gikondo mu Karere ka Kicukiro, igizwe n’abanyamuryango icyenda.
N’ubwo bahuye n’ibyago byatumye baba abapfakazi, ngo banze guheranwa n’agahinda bahitamo guhurira hamwe bagamije kwiyubakamo icyizere cy’ejo hazaza. Abagize iyi koperative ni abakirisitu, ari na yo nkomoko y’izina ryabo ”Amahoro ava Hejuru”.
Umuyobozi wayo Nyirabarinda (...)
Abapfakazi bibumbiye muri koperative “Amahoro ava hejuru”, bamaze kugera ku rwego rushimishije babikesha umwuga w’ubudozi.
Iyi koperative ikorera mu Murenge wa Gikondo mu Karere ka Kicukiro, igizwe n’abanyamuryango icyenda.
N’ubwo bahuye n’ibyago byatumye baba abapfakazi, ngo banze guheranwa n’agahinda bahitamo guhurira hamwe bagamije kwiyubakamo icyizere cy’ejo hazaza.
Abagize iyi koperative ni abakirisitu, ari na yo nkomoko y’izina ryabo ”Amahoro ava Hejuru”.
Umuyobozi wayo Nyirabarinda Grace, yadutangarije ko batangiye badoda ibintu byoroheje kubera ikibazo cy’amikoro bari bafite nta n’isoko rifatika bafite; buhoro buhoro bagenda bamenyekana haba mu Rwanda no mu mahanga.
Nyirabarinda ati ”Nta mushara dufite, ku kwezi iyo abakiriya babaye bake umuntu abona ibihumbi 70; baba babaye benshi akarenga. Uretse kuba duteza imbere imiryango yacu, duteza n’igihugu cyacu imbere kuko dutanga umusoro kandi tuwutanga tubyishimiye.”
Umugabane fatizo bahereyeho ni ibihumbi 300 by’amafaranga y’u Rwanda, bakaba bageze ku mugabane wa miliyoni eshanu. Ubu baguze inzu bakoreramo, babasha no kwiteza imbere mu buryo butandukanye.
Uwitwa Uwimana, ni umwe mu banyamuryango. Ati ”Ntaragera muri iyi koperative nari mu bwigunge mfite ibibazo byinshi n’ubukene. Sinagiraga aho kuba, ariko ubu mfite inzu yanjye mu mujyi wa Kigali, abana banjye bariga nta kibazo cy’imibereho mfite.”
Abagize iyi koperative batanga inama ko nta muntu ukwiye gusuzugura umwuga akora, ko ahubwo abantu bakora umwuga umwe bakwiye kwishyira hamwe bagahuza imbaraga kugira ngo ibyo bakora bigire umusaruro ufatika.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Tumenye ko kwihangana gutera kunesha Ev KAGAMBIRA Claudine
Bene Data, mwemere ko ari iby’ibyishimo rwose nimugubwa gitumo n’ibibagerageza bitari bimwe, mumenye yuko kugeragezwa ko kwizera kwanyu gutera kwihangana. Ariko mureke kwihangana gusohoze umurimo wako, mubone gutungana rwose mushyitse mutabuzeho na gato...Hahirwa umuntu wihanganira ibimugerageza, kuko namara kwemerwa azahabwa ikamba ry’ubugingo, iryo Imana yasezeranije abayikunda ( Yakobo 1: 2-4,12-13).
Mu mbaraga z’umubiri wacu biragoye ndetse birakomeye gusobanukirwa n’aya magambo, bitewe n’ububabare duterwa n’intambara tunyuramo, tugendeye kandi ku kunanirwa kwihangana bitubonekaho, ndetse tukagerageza no kwicira inzira ngo tuve muri izi ntambara, rimwe na rimwe kubwirwa ko dukwiye kwishimira kugeragezwa kwacu, bitugaragarira nk’ubushinyaguzi, gusa n’ubwo bikomeye gutya Bibiliya itwereka ko hari benshi babishoboye, ndetse ikaduhugurira kubigiraho.
Iyo dusomye mu gitabo cy’Itangiriro ibice 37 tubonamo uburyo Yozefu mwene Yakobo benese bamugiriye ishyari kuko se yamutoneshaga, bakajya inama yo kumwica ngo bamwikize, ariko kuko Imana yari imufiteho umugambi, ikamurengera, maze aho kumwica bakemeranya kumugurisha. Mu bice 39 tubona kandi amaze kugera muri Egiputa ubwo yari yaraguzwe na Potifari umunyagiputa wari ukuriye abarindaga Farawo muri icyo gihe, Uwiteka yabanye nawe agira ukuboko kwiza, Shebuja nawe abona ko Yozefu ari kumwe n’Uwiteka, Nyamara burya Satani we ababazwa n’abo Imana yishimira, ibi byatumye Satani yuririra kuri iki gikundiro, maze atera muka Potifari kumubenguka ashaka ko baryamana, ariko Yozefu kuko yubahaga Imana aramwangira maze bitera nyirabuja uburakari amubeshyera ko yashatse kumufata ku ngufu, ahanishwa gushirwa mu nzu y’imbohe.
Si Yosefu gusa, kuko tubona benshi cyane bagiye bihanganira ibigeragezo, twavuga nka Yobu satani yasabye ngo arebe ko yubaha Imana, Ibintu byose, abana n’umubiri bikamushiraho ariko akihangana ndetse ku iherezo Imana ikamuhanagura amarira yari yarize, Tubona Dawidi kandi uburyo yihanganiye urwango Sawuli yamwangaga n’abandi... Birashoboka ko wenda ibyawe birengeje ibya aba tuvuze haruguru, ndetse ukaba waranabarushije kwihangana, ariko ijambo ry’Imana rirakubwira ngo komeza wihangane kandi ukomere igihe ni ukaruhuka, Biranashoboka kandi ko waba unaniwe mu rugendo urimo, kwihangana bikuguye, ariko Imana icyo ishaka ntago ari ukukubabaza, ahubwo ishaka ko ukomera, imbere hari amakamba kandi hari igihe uzibagirwa umubabaro, komeza wihangane kuko Imana iri kumwe nawe uzanesha. Yosefu twabonye haruguru nyuma yo kwihangana Imana yamuhesheje icyubahiro maze Farawo amugabira igihugu cya Egiputa.
Bene data, aba bene data bageragejwe bakihangana, mureke batubere ikitegererezo, nta kintu na kimwe gikwiye kudutandukanya n’Imana, n’ubwo hari igihe wowe nk’umuntu uba ubona ariyo makiriro ariko bene data kubaha Imana nibyo bizana umugisha, Yozefu yarihanganye aremera afungirwa kwanga icyaha, ariko murabona ko Imana nawe yabanye nawe maze igenda imucira inzira agera naho agabirwa igihugu cya Egiputa. Iyo ataza kubaha Imana ntaba yaragororewe. Ahari ubuzima uri kunyuramo buragereranywa n’inzu y’imbohe Yozefu yari arimo ariko ubaha Imana wihangane, wirinde kwishakira inzira nyuma uzaririmba amashimwe.
Ev KAGAMBIRA Claudine


text:
Akenshi iyo umwana w’umukobwa atwaye inda akiri iwabo, usanga ababyeyi be bamutererana bikaba byamugiraho ingaruka zitandukanye ndetse zimwe zikagera ku mwana we.
Anastasie Uwimabera, umuyobozi w’umuryango WOCINA- Isaro ufasha abana b’abakobwa barimo abatereranwe n’abanyeyi nyuma yo kubyarira iwabo, yadutangarije ko hari bamwe mu bana baza muri WOCINA ariko ugasanga bari babayeho nabi, bamwe ari inzererezi ku mihanda naho abandi ari indaya kandi bakiri bato ndetse ugasanga n’abana babyaye bafite ibibazo by’imirire mibi.
Anastasie ati: “umwana w’umukobwa iyo amaze kubyara usanga bose bamuteragana, agakorerwa akarengane ahanini katajya kanavugwa na rimwe. Wari wahura n’umwana w’imyaka 13 na 14 akubwira ko akora uburaya kuko iwabo bamwirukanye yatwaye inda,… birababaje!”
Umukobwa twaganiriye utarashatse kwivuga izina watewe inda afashwe ku ngufu na se wabo ubwo yari agiye iwe ngo amuhe ibikoresho by’ishuri avuga ko nyuma yo gutwara inda nubwo atabigizemo uruhare, umuryango we wamusabye guhishira se wabo ahubwo akemera bakazakuramo iyo nda yamuteye cyangwa agakoresha uko ashoboye akayigereka k’umuhungu w’incuti ye bagahita babashyingirana byihuse.
uwo mukobwa ati: “Maze kwanga ibyo ababyeyi bansabaga, nahisemo kubibwira abayobozi Data wacu uwo baramufunga, ariko umuryango wose watangiye kundeba nabi ndetse na nyuma yo kubyara umwana wanjye ntiyafatwaga nk’abandi bana mu muryango”
Nubwo yatereranywe n’umuryango we yaje kubona abagiraneza bamufasha gukomeza amashuri ye kuri ubu yiga muri Kaminuza y’u Rwanda mu mwaka wa kabiri ndetse n’umwana we akaba amaze kuba mukuru akaba yiga mu ishuri ry’incuke mu wa gatatu.
Anita asanga ko ababyeyi batakagombye gutererana abana babo mu gihe bagize ibyago byo gatwara inda zidateganijwe, baba bafashwe ku ngufu cyangwa se n’igihe bakoze imibonano idakingiye bagatwara inda.
Nubwo Leta y’u Rwanda ihora ishishikariza abana b’abakobwa kwirinda gutwara inda zidateganijwe, ababyeyi nabo bakwiye gushyiraho akabo bakigisha abana babo ububi bwo gutwara inda zidateganijwe ariko no mu gihe baguye mu mutego bagatwara izo inda, ababyeyi bakwiye kubaba hafi ntibabatererane.
Uko abakowa babyariye iwabo batereranwa
Akenshi iyo umwana w’umukobwa atwaye inda akiri iwabo, usanga ababyeyi be bamutererana bikaba byamugiraho ingaruka zitandukanye ndetse zimwe zikagera ku mwana we.
Labels: abagore, uburinganire


text:
Imana yaduhojeje amarira y’ ubupfubyi/ Masengesho J.Baptiste.
Jye Abantu benshi banyikangaho kuba umwana wo mu bisubizo nyamara nagize ibikomere byinshi mu buzima bwanjye. Twavukanye n’ abana bane 4 twabuze Maman mu 1994, Papa nawe tumuheruka jye mfite 7.
Mu mwaka 1997 twatangiye kwibana umukuru muri twe mushiki wacu afite imyaka 14. Ubuzima bwaranze jye mpitamo kujya guhakwa ndagirira inka abantu nta gihembo ahubwo ngo bantunge mbone uko mbaho.
Aha hantu nahakuye ibikomere byinshi mu buzima kuko nahuraga inka nabyutse saa kumi za mu gitondo nkabanza kujya kuvoma amajerekani nka 4 mu mubande cyane iyo babaga Bari bwenge urwagwa cg ikigajye hanyuma nkabona kwahura inka.
Mu mwaka 1999 natekereje kujya mu ishuri ariko barabinyangira. Nafashe umwanzuro wo gusubira kubana na bene mama kugirango ntangire amashuri abanza.mu gihe cy’ imyaka 2 nabaragiriye inka bansezereye banguriye agakabutura gato n’agapira bireshya, ntangira kwiga muri uwo mwaka.
Imiryango irimo ba nyogokuru, ba masenge 4 Bari baratwirukanye baduha icyumba ngo twibane nibwo twabonye abo data yakamiye batwima ibijumba, umushogoro... Twabagaho babiri muri twe bakajya gusoroma/Gusarura icyayi mucyo twitaga Poroje mu karere ka Nyaruguru. Jye na murumuna wanjye twari twarasabye mwalimu ko yadutandukanya umwe akiga mu gitondo undi ikigoroba kubera izi mpamvu 2.
1. Twari dusangiye imyenda yo kwigana ( twa tundi nahaweho igihembo) umwe yagombaga kugerageza kubanguka akayikuramo undi akayambara akajya kwiga.
2.Umwe mu gitondo yazindukiraga mu kabande gusaba ibijumba umugiraneza akamuha ariko akenshi bakadukorera imizigo kugirango baduhe ibijumba. Uvuye kwiga nawe yajyaga gushakisha ibya nijoro. Iyo umwe yabibonaga yarabangukaga akabiteka cg akabyotsa kugirango uwavuye ku ishuri n’ abagiye mu cyayi baze kubona ikibaramira. Gukina ku ishuri muri pause ntabwo twari tuzi uko bisa kuko mugihe cya pause twajyaga mu ishyamba gutashya ugahisha udukwi watoraguye basona ugafata iyambere. Twarakomeretse kuko tutibonaga muri famille no muri Societe nya Rwanda kubera ubwo buzima nyamara data mbere ya Genocide yari yifashije.
Ndibuka umunsi umwe inzara yaratwishe jye na murumuna wanjye duca ingufuri yo kwa nyogokuru tujya kwiba ibijumba kubw’ amahirwe make baradufata bakubise murumuna wanjye bikabije. Mukuru wacu na mushiki wacu basoromaga icyayi gusa nabo ntibari guhembwa ngo bakuremo nayo kugura avoka kuko twagombaga kuyagura icyate cy’ ibijumba( kugura igice cy’ umurima cyirimo ibijumba)
Twaje gutabarwa n’ Imana ndangiza amashuri abanza ntsinda ikizamini.mbura Minerval injyana muri Segonderi. Imana ni umubyeyi mu gihe natsindaga jye na mushiki wanjye twacuruzaga ikigajye (amarwa) dore ko twari tutarakizwa hanyuma igishoro twapimagamo ikigajye cya 12.000 Frw niyo mushiki wanjye yamperekeje twitwaje ariko ngeze ku ishuri kuko minerval yari 28.000 FRW baranyangira ariko turahendahenda baba bandetse ngo icyumweru nigishira bazanyirukane Tronc-comm nayize ahitwaga Groupe Scolaire St Jean Baptiste Cyahinda. Nahize imyaka 4 ariko iyo birukaniraga amafranga najyaga kwihisha mu biti by’ avoka.
Nasoje Tronc- comm nishyuye ya 12.000 FRW nubwo nabonye umushinga mu mwaka wa 3 undihirira mukuru wanjye yari yaraje i Kigari acuruza amashashi hariya hari isoko ry’ umujyi wa Kigali gusa ntacyo yari kudufasha. Mu magambo make inzira y’akababaro ni ndende ariko Imana ni umubyeyi.Ubu bene Maman 2 barashatse, babyaye hungu na kobwa.jye naje kubona Buruse ya Leta ngira amanota 70/73 njya nkwiga SFB ubu ndi mu mwaka wa 3.
Nyobora Cep(Umuryango w’ abanyeshuri b’aba panteconte) ugizwe n’ abakristo 380. Nshinzwe Discipline& Security muri SFB. Gusa Imana iyo impaye n’ umunota wo kuvugira mu ruhame nkibuka ibyatubaye ngira igihunga ariko Imana ibana nanjye kuyobora uyu mukumbi wayo Murumuna wanjye asoje Segonderi ariko yari yararetse ishuri imyaka irenga 4. Yiga ahitwa ESEKI( Kigoma) yagiriwe icyizere acyijya mu mwaka wa 1 kugeza muwa 3 ayobora Rajepra( ihiriro rya Gikristo) mu mwaka wa 4 yajyanywe kwiga ESEMU( Mukingi) naho aba Doyen imyaka 3 Ari naho arangirije.
Muri uyu mwaka 2016 Imana yaduhaye Permit definitif twese.
Dutuye mu mujyi wa Kigali Imana yahaduhaye ibipangu 2 ( byoroheje) N.B twese twaje gufata umwanzuro twimukira i Kigali dutungwa na Mukuru wacu aroba moto. Natwe tugakora ubuyede cyane mu biruhuko. Ndibuka ko 2011-2013 twabukoraga mu Kagarama, kuri ambasade y’ uburusiya mu kiyovu... Twakodesheje inzu zigera kuri 13.
Dufite akamodoka koroheje kadufasha transport ko kuba twifashisha gatwara umuryango ( itangiriro ry’ umunezero wacu) .Yesu weeeee ! Watubereye umubyeyi uduhoza amarira twatewe n’ imiryango none ubu societe iradukenera kandi icyo nababwira twababariye iyi miryango yaduhemukiye kuko ubu ntibishoboye nitwe tubafasha byose.
Duherutse Kumanuka mu cyaro dukoreshayo umunsi mukuru woroheje dushimira abantu badufashije barimo ba marume.
Dufashe umwanya tuvuga nabonye abantu Bose barira.
Mu buzima uko tuvukana turi 4 twarangwa n’ urukundo no kwitangirana kuko kubabara no kwishima k’umwe tubisangira twese kandi na nubu abantu benshi batangajwe n’uburyo tubana kuko aho tugiye hose tugendana naho uko tubanye byo ni ibanga kuko tuba kwa mukuru wacu jye na murumuna wanjye kandi afite umugore n’ abana 3 gusa igitangaza benshi ni uyu mudamu yatubereye nka MAMAN/mushiki wacu natwe tumubera basaza be dore ko nawe yahuye n’ umubabaro mwinshi yatewe n’ ingaruka nyinshi za Genocide.
Nsoje mbashimira kandi nihanganishije abantu bafite agahinda n’ishavu bibutse ibyababayeho kandi ndabibutsa ko Yesu amara agahinda n’ umubabaro.
N.B twese twarakijijwe kandi Yesu aduha affection/Care kuko tutibukaga uko umubyeyi afata umwana neza.
Nuko Umwami wacu Yesu Kristo ubwe, n’Imana Data wa twese yadukunze ikaduha ihumure ry’iteka ryose n’ibyiringiro byiza, ku bw’ubuntu bwayo ihumurize imitima yanyu, ibakomereze mu mirimo yose myiza n’amagambo yose meza.
Nuko Umwami wacu Yesu Kristo ubwe, n’Imana Data wa twese yadukunze ikaduha ihumure ry’iteka ryose n’ibyiringiro byiza, ku bw’ubuntu bwayo ihumurize imitima yanyu, ibakomereze mu mirimo yose myiza n’amagambo yose meza. 2Abatesaloniki 2:16-17
Masengesho J.Baptiste.
Tel: +250 788 537 994
+250 722 637 994
E-mail:jeanmaos92@gmail.com


text:
Abo bana b’abakobwa bakimara guhura n’ibyo byago bataye icyizere cyo kubaho kuko bahise bata ishuri.
Bibazaga ku buzima bwabo bw’ejo hazaza ariko ku bw’amahirwe ubuyobozi bw’Akarere ka Gatsibo bufatanyije n’umuryango Plan International Rwanda, bafashijwe kwiga imyuga; nkuko Mutesi Clementine umwe muri bo abivuga.
Agira ati “Nateganyaga kuba natsinda nkakomeza amashuri nkazavamo umuntu ukomeye, ariko kwiga nahise mbihagarika.
Ku bw’amahirwe mpura n’uyu mushinga wa Plan umbwira ko nakwiga imashini yo kudoda ikazamfasha mu mibereho.”
Mutesi, w’imyaka 17 y’amavuko, avuga ko yigaga mu mwaka wa gatandatu w’amashuri abanza, aza gutwara inda ayitewe n’umuhungu biganaga.
Yabyaye umwana w’umukobwa, ubu ufite umwaka n’amezi atandatu. Mutesi yicuza ibyo yakoze kuko byakomye mu nkokora inzozi yari afite.
Tariki ya 11 Ukwakira 2016, ubwo hizihizwaga umunsi mpuzamahanga w’umwana w’umukobwa, abo bana b’abakobwa 15 bahawe imashini yo kudoda, ibikoresho by’ubudozi bitandukanye n’ibikoresho by’isuku.
Izo mashini zizabafasha gushyira mu bikorwa umwuga w’ubudozi bize bityo bakorere amafaranga azabafasha kwibeshaho.
Umuyobozi w’Akarere ka Gatsibo, Gasana Richard avuga ko bamwe mu bateye inda abo bana b’abakobwa, bafashwe bagafungwa. Yongeraho ko bazakomeza guhana umuntu wese ufashwe yateye inda umwana muto.
Akomeza asaba ababyeyi gukurikiranira hafi abana b’abakobwa, asobanura ko hari n’ingamba zo guhana ababahohotera.
Agira ati “Turongera gukangurira ababyeyi kumenya aho abana babo baba bagiye n’ibyo barimo kuhakora, byaba ngombwa ukanamubuza kujyayo niba ubona hamuviramo kuba yatwita.”
Mu karere ka Gatsibo hari ababyeyi bavuzweho guhohotera umwana w’umukobwa watwaye inda akiri iwabo.
Hari n’ababyeyi bavuzweho gushyingira abatwaye inda bataruzuza imyaka 21 yo gushyingirwa iteganywa n’amategeko .
Ubuyobozi bw’Akarere ka Gatsibo buvuga ko butabihamya ariko ngo bugiye gukora igenzura ryimbitse kugira ngo umubyeyi byagaragaraho abihanirwe.


text:
Nyabihu: Ibikorwa by’ umuganda muri 2014-2015 bifite gaciro ka miliyoni zisaga 684
Abaturage bo mu karere ka Nyabihu bavuga ko ibikorwa byakozwe mu mwaka dusoje w’imihigo wa 2014-2015, byabagiriye akamaro gakomeye mu kwigira. Bongeraho ko byakemuye byinshi umuntu umwe cyangwa bake batari kwigezaho. Akaba ariyo mpamvu badashidikanya ku gaciro ka miliyoni zisaga zisaga 684 ibikorwa by’umuganda byahawe mu mwaka wose.
Ibi abaturage bakaba barabitangarije kigalitoday,ubwo hamurikwaga ibyagezweho mu mihigo y’uyu mwaka urangiye kuri uyu wa 02 Nyakanga 2015.
Nizeyimana Venuste,umwe mu baturage bo mu murenge wa Karago avuga ko binyuze mu muganda,bakoze umuhanda uva muri santire ya Busoro y’Abasinga ugera ahitwa Cyamabuye,uhuza umurenge wa Karago n’uwa Jenda.
Uyu muhanda ukaba waragize akamaro kanini,muri uku kwezi kwa Kamena 2015,aho imodoka y’ikamyo yari ihetse mazutu hayiriye mu muhanda wa Kaburimbo ahitwa Nyirakigugu mu murenge wa Jenda igafunga umuhanda.
Uyu muhanda w’igitaka wakozwe binyuze mu muganda,ukaba warafashije imodoka zavaga Gisenyi zerekeza I Kigali cyangwa ziva I Kigali zijya Gisenyi,kubona indi nzira zica.
Umwe mu bashoferi witwa Kayibanda ukorera muri aka gace yagize ati “mu birori twari dufite, iyo uyu muhanda unyura Karago utaboneka,sinari kubona uko njyana abantu aho byabereye. Nawunyuzemo inshuro nyinshi ufasha n’abandi bashoferiâ€.
Colette yagize ati binyuze mu muganda harwanijwe ibiza byibasiraga benshi,none kugeza ubu byaragabanutse mu murenge wa Shyira.
Nyirabagenzi Sandrine wo mu kagari ka Gihirwa,umurenge wa Karago avuga ko bibyuze mu muganda hari imigezi myinshi yagendaga iteza amasuri n’inkangu yabungabunzwe amasuri aracika.
Umuganda wifashishijwe mu kurwanya isuri haterwa ibiti hanacukurwa imirwanyasuri mu duce duhanamye twa Nyabihu ndetse hanabungwabungwa imigezi iterwaho ibiti
Umwe mu baturage bo mu murenge wa Rambura,mu Gasiza avuga ko muri uyu murenge hubatswe amashuri abana babasha kwiga hafi mu buryo bworoshye. Yongeraho ko hakozwe imihanda ndetse n’inkangu zagwaga mu muhanda zigenda zisibwa. Ati “icyanshimishije cyane ni amashuri kuko abana biga ari benshi.â€
Uwizeyimana Emmanuel,umukozi ushinzwe igenamigambi mu karere ka Nyabihu avuga ko umuganda ufatiye runini abaturage. Yongeraho ko bawuha agaciro bakurikije icyakozwe n’uburyo cyakozwemo.
Avuga ko muri uyu mwaka hakozwe ibikorwa byinshi birimo kubaka amashuri,imihanda n’ibindi bijyanye no kurwanya ibiza byibasiraga aka karere. Ati “nk’umurenge wa Karago bakoze umuhanda wagize akamaro kanini banahabwa igikombe cy’umuganda ku rwego rw’akarere.â€
Ati “ibyo byose byahawe agaciro bituma ibyakozwe mu muganda ku mwaka bigera ku mafaranga asaga miliyoni 680.â€
Muri rusange umuganda ukaba waritabiriwe n’abakabakaba 89% muri Nyabihu mu mwaka ushize w’imihigo. Muri bo 60% bakaba bari abagabo naho abagore bawitabira kuri 40%.
Uyu muturage wo mu murenge wa Rambura mu kagari mu Gasiza,avuga ko yashimishijwe n’uko binyuze mu muganda bubatse amashuri abana babo bakaba biga hafi


text:
“Kandi ko umuntu wese akwiriye kurya no kunywa, no kunezezwa n’ibyiza by’imirimo ye yose, kuko na byo ari ubuntu bw’Imana.” Umubwiriza 3:13
Niba hari ikintu kigora ni ugukora, muri iki kinyejana isi irushaho kwihuta mu iterambere, niko bisaba abantu gukora cyane kugira badasigara inyuma mu iterambere. Ni gihe ubuzima bugoye kandi umuntu abugeraho bimugoye, iki nicyo gihe kandi abantu bakora cyane basiganwa n’umwanya kuko usanga igihe bafite ari gito ugereranije n’ibyo baba bagomba kugikoramo.
Bitewe rero nukuntu abantu bahugiye muri byinshi, bituma batabura no kukubwira bati” ni ukuri umwanya warabuze” ubwo ni gihe ubabajije ibijyanye no gukorera Imana.
Iyo rero wumva ko udafite umwanya, biba bisobanuye ko hari ibyo urigukora mu buryo butaribwo. Ushobora kuba uri gukora ibyo Imana itaguteguriye gukora cyangwa ukaba uri gukora ibyo yaguteguriye ariko ukabikora nabi.
Imana ntishobora kuguha ibyo ukora ngo inanirwe no kuguha igihe nyacyo cyo kubikora ahubwo ushobora kuba ushaka gukora byinshi cyane cyangwa ukaba wangiza igihe wakagombye kubikoramo kuko nta yindi mpamvu yatuma utabona umwanya wo gukora ibyo Imana yaguteguriye gukora.
Akenshi usanga umuntu yishimira ibyo yagezeho, wenda mu bucuruzi byagenze neza, yasoje amashuli, yabashije gukora ubukwe,… ariko nyuma y’umwanya muto, ibyishimo yari afite bigasa naho biburiwe irengero kubera kwibaza gusa ati” ese harakurikiraho iki nyuma y’ibi.” Nta mpamvu yo gukomeza kwigora kuko ijambo ry’Imana rigusaba kwishimira no kunezererwa ibyo yaguhaye. Ibisigaye si byawe kuko nta mpamvu yo kuvunwa n’uwo mutwaro wibaza ngo bizagenda gute, ese harakurikiraho iki.
Ibanga nuko Yesu Kristo yemeye kwakira no kuruhura abarushye, ndetse no kukwikorerera umutwaro kugira ngo ugire ikiruhuko muri wowe. Ni gihe cyo kumwegera no kumwizera kugira ngo ubashe kunezererwa imirimo yawe myiza ukora kuko nayo ari Ubuntu bw’Imana. Umwanya wose ufite mu buzima bwawe, ni impano y’Imana, ntiyifuza ko wayitakaza.


text:
Gisagara: Bernard Makuza arasaba abaturage kurenga aho bari
Perezida wa Senat Bernard Makuza, arashimira abatuye Gishubi mu karere ka Gisagara ibyo bagezeho, akanabasaba kongera imbaraga bakarenga aho bageze.
Mu igikorwa cy’umuganda wo kuri uyu wa 29/08/2015, senateri Makuza n’itsinda ry’abasenateri bandi bagera ku 10 bifatanyije n’abatuye umurenge wa Gishubi, akagari ka Nyeranzi umudugudu wa Rugogwe, bacukura imyobo izaterwamo insina za FIA ku butaka buhuje.
Abatuye Rugogwe bavuze ko nk’agace kitaruye umujyi kuba basurwa n’abayobozi ku rwego rw’igihugu nk’uku bibaha imbaraga kuko babona ko batekerezwaho kandi ko batari bonyine.
N’ubwo aba baturage atari bose bahinga urutoki, bavuga ko uru rutoki rwa kijyambere bari guhinga ruzabafasha kubona imirimo, bakabasha kwitezaimbere, dore ko rugiye kuterwa ku butaka bunini bungana na hegitari 250, bityo abadafitemo amasambu nabo kabazajya bahabwa akazi ko kurukorera.
Maniraguha Michel umwe mu bahafite isambu ati “Twarigishijwe tumaze kumva akamaro k’urutoki, tuzarukorera ku buryo natwe vuba aha tuzaba dukirigita ifaranga ndetse tukajya tunatanga imirimo ku bandiâ€
Aba baturage bavuga ko bari bamenyereye kweza ibitoki bifite uburemere buri munsi y’ibiro 10 kuko bari bagihinga insina za gakondo, ariko ubu bakaba biteguye kweza ibitoki by’ibiro biri hejuru ya 80 nk’uko bagenda babibona ku nsina za kijyambere.
Muri uyu murenge wa Gishubi ariko ubusanzwe ubuhinzi burakorwa, ndetse hagaragara ibishanga bihingwamo umuceri ndetse hamwe na hamwe batangiye no kwitabira ubu buhinzi bw’urutoki rwa kijyambere. Perezida wa senat Bernard Makuza, yashimye ibyo bagezeho ariko kandi abasaba kongera imbaraga bakarenga aho bageze.
Ati “Ntawe utashima ibyo mukora kuko bigaragara haba mu bishanga ko mufite umwete no gushyirahamwe, ni mukomereze aho mufatanye mukore murenze ibyo wagezeho mwiteze imbereâ€
Uyu murenge wa Gishubi ni umwe mu mirenge yari ikennye kuruta indi mu gihugu mbere y’umwaka wa 2006, ariko ubu abahatuye bavuga ko inzara bayisezereye kandi ko ibikorwa by’amajyambere biri kuhagezwa nk’ahandi hose mu gihugu.


text:
ven.
20
juil.
2012
ISOMO RYA MBERE
Isomo ryo mu gitabo cy’Umuhanuzi Yeremiya (Yer 2, 1-3.7-8.12-13)
1Uhoraho ambwira iri jambo agira ati 2« Genda ! Urangurure mu matwi ya Yeruzalemu uti ‘Uhoraho avuze atya : Ndakwibutsa ubuyoboke bwo mu bukumi bwawe, n’urukundo wari umfitiye ukirambagizwa. Icyo gihe wankurikiraga mu butayu, mu butaka butagira ikibumeramo. 3Israheli yari umwihariko w’Uhoraho n’umuganura umugenewe ; uwawuryagaho wese yarawuryozwaga, maze agaterwa n’ibyago. Uwo ni Uhoraho ubivuze. 7Nabazanye mu gihugu cy’umurumbuke kugira ngo murye ku mbuto zacyo, kandi munyurwe n’ibyiza byacyo. Nyamara mwebwe mukigezemo muragihindanya, maze umurage wanjye muwuhindura umwaku. 8Abaherezabitambo ntibagize bati ‘Uhoraho ari he ?’ Abazi amategeko yanjye baranyirengagije, abayobora rubanda banyiteruyeho. Abahanuzi bahanura mu izina rya Behali, maze biruka inyuma y’ibidafite akamaro. 12Juru, ibyo nibigutangaze, wumirwe kandi ujunjame. Uwo ni Uhoraho ubivuze. 13Koko, umuryango wanjye wakoze amahano abiri : barantaye jye soko y’amazi afutse, bifukurira amariba yabo bwite, amariba yatobotse adashobora no kuregamo amazi. »
ZABURI(Zab 36 (35), 6-7ab, 8-9, 10-11)
Inyik/ Nyagasani, iwawe ni ho hari isoko y’ubugingo.
Uhoraho, impuhwe zawe ziganje mu ijuru,
ubudahinyuka bwawe bugakabakaba mu bicu.
Ubutungane bwawe butumburutse nk’imisozi miremire,
ubucamanza bwawe bukareshya n’inyenga ngari.
Mana yanjye, mbega ineza yawe ngo iraba intagereranywa !
Bene muntu babona ubuhungiro mu gicucu cy’amababa yawe,
bakijuta amafunguro amara inzara babonera mu Ngoro yawe,
maze ukabashora ku ruzi rw’ibyiza bikomoka iwawe.
Koko rero, iwawe ni ho hari isoko y’ubugingo,
kandi urumuri rwawe ni rwo natwe dukesha kubona urumuri.
Ineza yawe urayikomereze abakumenye,
n’ubutabera bwawe ubukomereze abafite umutima uboneye.
IBANGONDIRIMBO RIBANZIRIZA IVANJILI (Mt 11, 25)
Alleluya Alleluya.
Uragasingizwa Dawe, Mutegetsi w’ijuru n’isi,
wowe wahishuriye abaciye bugufi,
amabanga y’Ingoma y’Imana.
Alleluya.
IVANJILI
+ Matayo (Mt 13, 10-17)
Muri icyo gihe, 10abigishwa begera Yezu baramubaza bati “Igituma ubabwira mu migani ni iki ?” 11Arabasubiza ati “Mwebweho mwahawe kumenya amabanga y’Ingoma y’ijuru; naho bo ntibabihawe. 12Kuko ufite byinshi ari we uzongererwa agakungahara; naho ufite bike, n’icyo yari afite bazakimwaka. 13Ni cyo kintera kubabwirira mu migani, kuko bareba ntibabone, batega amatwi ntibumve kandi ntibasobanukirwe. 14Bityo ubuhanuzi bwa Izayi bubuzurizwaho, ngo ‘Kumva muzumva, ariko ntimuzasobanukirwa; kureba muzareba, ariko ntimuzabona. 15Kuko umutima w’uwo muryango unangiye, bipfutse amatwi bahunza n’amaso bagira ngo batabona, bagira ngo batumva, bagira ngo umutima wabo udasobanukirwa, bakisubiraho nkabakiza !’ 16Mwebweho, amaso yanyu arahirwa kuko abona, n’amatwi yanyu arahirwa kuko yumva. 17Ndababwira ukuri : abahanuzi benshi n’intungane nyinshi bifuje kubona ibyo muruzi ntibabibona, kumva ibyo mwumva ntibabyumva !”


text:
Ibi babitangaje muri iyi nama yatangijwe kuri uyu wakane tariki 08 2016.
Semikondo Olivier, umwana waje ahagarariye bagenzi be bo mu nkambi ya Nyabiheke mu karere ka Gatsibo, ngo yishimiye kuba yitabiriye iyi nama.
Yagize ati “Nshimishijwe cyane n’uko natwe mu nkambi twitabiriye bwa mbere iyi nama y’abana, bingaragarije ko natwe twisanzuye mu gihugu”.
Uwamahoro Aline, waturutse mu karere ka Nyarugenge, yashimishijwe n’uko yabonye aho avugira ibibazo abana bagenzi be bahura na byo.
Ati “Kuba mbashije guhagarara imbere y’abayobozi n’abana bagenzi banjye baturutse mu gihugu cyose, ni intambwe ikomeye, byandenze.
Ibibazo bikunze kugaragara ni abana bagihohoterwa, ababura ubushobozi bwo kwiga, ababyeyi batita ku burere bw’abana babo bigatuma bajya mu mihanda”.
Iyi nama yitabiriwe na bamwe mu bayobozi bakuru b’igihugu, inzego z’umutekano, bamwe mu babyeyi ndetse n’abafatanyabikorwa mu bijyanye no kurinda no kurengera umwana.
Perezida w’Inteko Ishinga Amategeko Umutwe w’Abadepite, Hon Donatilla Mukabalisa yasabye abana kutitesha amahirwe aturuka ku cyizere igihugu kibafitiye, ahubwo bakayabyaza umusaruro.
Ati“Ibi biganiro bigaragaza ko mufite uburenganzira n’umbwisanzure bwo gutanga ibitekerezo byanyu nk’abayobozi b’igihugu b’ejo hazaza.
Ayo mahirwe mufite y’uko u Rwanda rubitayeho ntimuyiteshe, bizatuma mugira icyizere n’intego bisobanutse bizabageza ku nzozi mufite”.
Iyi nama yasojwe hasomwa imyanzuro 18, yibanze ku byo ababyeyi n’abayobozi basabwa gukora kugira ngo abana bakomeze bagire imibereho myiza.
Imwe muri iyi myanzuro kandi isaba inzego z’umutekano, iz’ubutabera n’iz’ubuyobozi muri rusange, gukumira ikibazo cy’abangavu baterwa inda, no guhana bihanukiriye abazibatera kuko mu bibazo aba bana bagaragaje cyavuzwe kenshi.
Hari umwanzuro kandi usabira ibihano ababyeyi batita ku burere bw’abana babo bigatuma baba inzererezi.
Insanganyamatsiko yayo yagiraga iti “Uburere buboneye, umusingi w’umuco”.
Nyuma y’iyi nama abana berekeje kuri stade ya Remera aho bari buganirizwe ku biranga umuco w’Abanyarwanda.


text:
Umuhango wo gutanga izi mpamyabumenyi z’ibanze (Diplôme élémentaire de langue Française-DELF) ku banyeshuri 153 wabereye ku cyicaro cya Ambasade y’u Bufaransa mu Rwanda kuri uyu wa Gatanu, tariki 30 Nzeri 2016.
Umuyobozi ushinzwe ibikorwa muri Ambasade y’u Bufaransa mu Rwanda, Xavier Verjus Renard, yashimiye abana bakoze ikizamini ko batsinze neza.
Yagize ati " Ni iby’igiciro gikomeye kuri njye gushyikiriza impamyabumenyi abana biga ururimi rw’Igifaransa mu bigo bitandukanye bibarizwa mu Mujyi wa Kigali ndetse n’ahandi mu gihugu. Birashimangira ko mwungutse ubundi bumenyi mu gukoresha ururimi."
Yakomeje agira ati “Mu cyiciro murangije cya "DELF A1" byagaragaye ko mwatsinze neza. Ndabifuriza gukomeza no mu rwego rwisumbuyeho ngo murusheho kumenya Igifaransa kuko ari ururimi mpuzamahanga."
Philippe Vignes ushinzwe isomo ry’Igifaransa yavuze ko nyuma y’icyiciro cya mbere hari n’ibindi byiciro by’ingimbi ndetse n’iby’abakuze.
Abakomeza amasomo yabo, biga ibyiciro bitandatu bahugurirwa gukoresha ururimi rw’Igifaransa ndetse n’izindi zirimo icy’Espagnol, Icyongereza, Igishinwa, n’Igitaliyani, nk’uko byemejwe n’Inama yiga ku ndimi mu bihugu by’i Burayi mu mwaka wa 2000 igaragaza urwego rw’abagomba guhatana mu rurimi uko bitwara.
Ibi byiciro birimo A1 na A2 ku batangizi, B1 na B2 ku bamaze igihe biga ndetse na C1 na C2 ku bamaze kugera ku rwego rwisumbuye. Umuntu ufite impamyabumenyi yo ku rwego rwa B2 ashobora kujya kwiga muri Kaminuza mu Bufaransa.


text:
Pasiteri Desire Habyarimana yasobanuye uko umurimo w’Imana wuzuye inenge nyinshi muri iyi minsi atanga umunani zibangamye kurusha izindi. Mu kigisho cye Pasiteri Desire Habyarimana yibukije abantu uko Imana yatoranyaga abazayikorera umurimo ikabikora mu buryo abafite inenge baba bake bishoboka. Yatanze urugero rw’Ijambo ryanditse mu Abalewi 21:18 aho Imana yavuga abantu batagomba kujya mu murimo wayo kuko bari bafite inenge ... Read More »
GOSPEL NEWS
Wari uzi ko no mu bibazo Yesu ashobora kuguha amahoro ? — Bishop Dr Fidèle Masengo
Uko bwije nuko bucyeye niko umubare munini w’abantu cyane cyane urubyiruko barushaho kwishora no gukoresha ibiyobyabwenge , abandi bagakoreshwa ibikorwa by’ubwiyahuzi bitewe n’impamvu zitandukanye ariko ikiza ku isonga ni ukubura amahoro yo mu mutima , bituma habaho kwigisha incengezamatwara zitandukanye zigamije kubiba urwangano , no gushaka inyungu mu bintu bitandukanye . Umubare munini w’abakora uburaya mu mujyi wa Kigali no hirya ... Read More »
Ese ni iyihe mpamvu nyamukuru yo kuba ku isi kw’Abakijijwe?
“Arababwira ati: Mujye mu bihugu byose, mwigishe abaremwe bose ubutumwa bwiza, uwizera akabatizwa azakizwa, ariko utizera azacirwaho iteka.” Mariko 16:15-16 Umwami Yesu nyuma yo kuzuka amaze kutubonera kubabarirwa by’iteka, yenda kuzamurwa, yasigiye itorero umurimo mwiza wo kubwira abantu inkuru nziza y’ibyo yakoreye ikiremwamuntu. Mu bigaragara nuko nyuma yuko Umwami Yesu adukiza twese ntabwo agakiza kagera ku bantu bose, uburyo bumwe ... Read More »
Abantu benshi bazira kutamenya uwo Imana ibahuje nawe . Amasomo 5 Bishop Dr Fidèle Masengo yize ku gihe cy’umuntu .
Abantu benshi yaba abakijwe n’abadakijijwe ntibasobanukiwe igihe umuntu atangira kugira umumaro rubanda , ari nayo mpamvu nyamukuru itera ishyari n’inzangano mu bantu b’ingeri zose . Uko bwije nuko bucyeye hari bamwe batera imbere abandi bagasubira inyuma mu byerekeye ubutunzi , ariko kandi hari nabahitamo kureka ibyiza bakoraga bagahitamo gukora ibibi bitewe nuko babonye abandi babikora nkabo , kugira ishyari mu ... Read More »
Ese umuntu yitwa umwana w’Imana ate?Kubyarwa n’Imana bisobanuye iki?
“Yaje mu bye, ariko abe ntibamwemera.Icyakora abamwemeye Bose bakizera izina rye, yabahaye ubushobozi bwo kuba abana b’Imama.” (Yohana 1:11-12) Abantu benshi batekereza ko abantu bose ari abana b’Imana, ariko siko Imana ibiduhishurira. Impamvu bavuga gutyo nuko batazi kubyarwa n’Imana icyo bivuze. Umwami yagaragaje ari mu isi ko ariwe mwana w’Imana w’ikinege (Yohana 3:16) agaragaza uko wabyarwa n’Imana. Kuko yagambiriye kera ... Read More »
Imirongo 10 ya Bibiliya yakorohera gufata mu mutwe n’icyo byagufasha
Bibiliya ni kimwe mu bitabo wasoma bigahindura ubuzima bwawe.Gusa kenshi usanga hari abazitungiye kuzibika,kuzigendana kuburyo atanakubwira ibyanditsemo.Gusa ntiwabarenganya kuko icyo umwanzi ashaka ari uko abantu b’Imana batamenya ukuri.nyamara Bibiliya ubwayo ihamagarira abakristo kurwanya satani ngo nawe azabahunga.Nta yindi ntwaro ikomeye wamuneshesha uretse ijambo ry’Imana riri muri wowe. Mu rwego rwo kugenda wiga Bibiliya biragusaba kugenda usoma ndetse ukanabika mu mutima ... Read More »
Ese gukora neza bitwongerera amahirwe yo kujya mu ijuru?
Ijuru ni ahantu buri muntu yaba umukristo cyangwa utari we yifuza kujya. Ni paradizo batekereza ko bazajyamo umunsi umwe kuko ngo ni ahantu hataba imibabaro,urupfu, marira ndetse n’uburibwe ubwo ari bwo bwose. Muri make ni ahantu ho kuruhukira. Gusa ikibabaje ntabwo ari benshi bazi inzira ijya mu ijuru.Bamwe bihangiye inzira zabagezayo.Abandi ntibizera ko ijuru rihari ariko mu mitima bazi neza ... Read More »
Menya ibanga wakoresha nk’umukristo mu kujya mbere mu Mana
“Ntihakagire uhinyura ubusore bwawe, ahubwo ube icyitegererezo cy’abizera ku byo uvuga, no ku ngeso zawe no ku rukundo, no ku kwizera no ku mutima uboneye kugeza aho nzazira ujye ugira umwete wo gusoma no guhugura no kwigisha, ntukirengagize impano ikurimo, iyo waheshejwe no kurambikwaho ibiganza by’abakuru, ibyo ujye ubizirikana kandi abe aribyo uhugukiramo, kugira ngo kujya mbere kwawe kugaragarire bose” ... Read More »
Kuki abakijijwe basabwa kurushaho gusenga?
“…Gusenga k’umukiranutsi kugira umumaro mwinshi, iyo asenganye umwete.” (Yakobo 5:16) Mu byanditse hose hagaragaza umumaro isengesho rifite ku buzima bw’abizera, ntago isengesho rikwiriye gusuzugurwa ngo usenge gusa igihe wumva ubishaka gusa no mu gihe wumva utabyiyumvamo ugomba gusenga ndetse kurusha uko wasengaga. Isengesho rero uretse kuba ari uburyo bwiza bwo gushyikirana na Data wo mu ijuru, tunahishurirwa ko ari uburyo ... Read More »
Menya inyungu izanwa no kwitoza gusengera abandi
“Nuko Petero arindirwa mu nzu y’imbohe, ariko ab’Itorero bagira umwete wo kumusabira ku Mana.” (Ibyakozwe n’intumwa 12:5) Mu byanditswe henshi hatwereka imbaraga ziri mu gusabira abandi cyane cyane abari mu kaga, tukanashishikarizwa gusabira abandi cyane cyane abera! Ninshingano yacu gusabira abandi kuko Imana yagennye ko izakiza abari mu magorwa binyuze muri twe, cyane cyane ko yaduhaye imbaraga zo kuzanisha ... Read More »


text:
Najyaga mbura ubwenge buri gihe yabaga yaje kunsura ghetto umunsi umwe rero niha akanyabugabo njya kumusura! Nasanze ari n'ibindi byuki muri salon ubwo arakingura 2raganira mbatera story zahe n'izahe barishima bataha banyishimiye (ubundi njye nzi kuganirira mukavuyo) hashize nk'isaha bamusezeraho (niba yarabirukanye kwa jeux ibyo ntubimbaze) nanjye nahise ngira ubwoba nshaka gusezera ahita abibona ntaravuga arambwira ngo ba uri kureba movie mbaherekeze ndaje, narategere araza ariko story mpita nzibura hafi kubara amabati, yahise aza anyicara kubibero amfata kurutugu andeba mumaso ampa agabzu ku itama mpita......
>>
>>
>>
>>
:
.
.
.
Ndamubwira ngo:
.
.
"URI KUNKINGIRIZA CHRY REKA NIREBERE MOVIE"
>>describe me in one word
Uko nasuye umukobwa muri ghetto
Najyaga mbura ubwenge buri gihe yabaga yaje kunsura ghetto umunsi umwe rero niha akanyabugabo njya kumusura! Nasanze ari n'ibindi byuki muri salon ubwo arakingura 2raganira mbatera story zahe n'izahe barishima bataha banyishimiye (ubundi njye nzi kuganirira mukavuyo) hashize nk'isaha bamusezeraho (niba yarabirukanye kwa jeux ibyo ntubimbaze) nanjye nahise ngira ubwoba nshaka gusezera ahita abibona ntaravuga arambwira ngo ba uri kureba movie mbaherekeze ndaje, narategere araza ariko story mpita nzibura hafi kubara amabati, yahise aza anyicara kubibero amfata kurutugu andeba mumaso ampa agabzu ku itama mpita......